**ZMLUVA O DIELO**

č.

uzatvorená podľa ustanovenia § 536 a nasl. Obchodného zákonníka,

medzi zmluvnými stranami

**Objednávateľ:**

Názov: Mesto Košice

Sídlo: Trieda SNP 48/A, 040 01 Košice

IČO: 00691135

DIČ: 2021186904

IČ DPH: SK2021186904

Bankové spojenie: ----------------------------------------------------------------------

V mene ktorého koná: Ing. Jaroslav Polaček, primátor

a

**Zhotoviteľ:**

Obchodné meno: ....................................................................................................................

Sídlo: ....................................................................................................................

IČO: ....................................................................................................................

DIČ: ....................................................................................................................

IČ DPH: ....................................................................................................................

Spoločnosť zapísaná v Obchodnom registri ......................................................................

oddiel: ..... vložka číslo: ........

V mene spoločnosti koná: .........................................................................................................

IBAN: ....................................................................................................................

**PREAMBULA**

1. Dňa 29.6.2022bolo zo strany Objednávateľa vystupujúceho v právnom postavení verejného obstarávateľa podľa Zákona o verejnom obstarávaní vyhlásené verejné obstarávanie na obstaranie zákazky „**Regenerácia vnútroblokového priestoru ulíc Turgenevova – Lomonosova, Košice “**, ktorej výzva bolo uverejnená vo Vestníku verejného obstarávania č. 147/2022 pod označením 30699 - WYP (ďalej ako „**Verejné obstarávanie**“);
2. Predmet plnenia tejto Zmluvy bude spolufinancovaný z nenávratného finančného príspevku poskytnutého Objednávateľovi zo strany Ministerstva investícií, regionálneho rozvoja a informatizácie Slovenskej republiky (ďalej aj ako „**Poskytovateľ NFP**“) na základe Zmluvy o poskytnutí nenávratného finančného príspevku č. IROP – Z-302041BDK1-431-65, (ďalej ako „**Zmluva o NFP**“) v rámci Integrovaného regionálneho operačného programu, Prioritná os 4: Zlepšenie kvality života v regiónoch s dôrazom na životné prostredie (ďalej aj ako „**Operačný program**“) za účelom realizácie projektu:

Regenerácia vnútroblokov v meste Košice.

 (ďalej ako „**Projekt**“).

Vzhľadom na vyššie uvedené sa Zmluvné strany dohodli a uzatvárajú túto Zmluvu v nasledovnom znení:

1. **ÚVODNÉ USTANOVENIA**
	1. **Definície**

V tejto Zmluve budú mať nasledovné výrazy a slová napísané s veľkým začiatočným písmenom nižšie uvedený význam:

**„Autorský zákon“** znamená zákon č. 185/2015 Z. z. Autorský zákon v znení neskorších predpisov.

**„Banková záruka“** má význam uvedený v bode 3.11 tejto Zmluvy.

„**Projekt**“ má význam uvedený v bode B) Preambuly tejto Zmluvy.

**„Dielo“** znamená kompletné dielo – Regenerácia vnútro blokového priestoru ulíc Turgenevova – Lomonosova, Košice vrátane všetkej Dokumentácie Zhotoviteľa - ako je to bližšie opísané v Požiadavkách Objednávateľa a v ostatných častiach tejto Zmluvy, ktoré má byť Zhotoviteľom v súlade s Ponukou Zhotoviteľa vykonané podľa tejto Zmluvy a zahŕňa všetky práce potrebné pre riadne zhotovenie stavby v súlade s Projektovou dokumentáciou Diela, v súlade so Súťažnými podkladmi a v súlade so všetkými príslušnými Právnymi predpismi a Povoleniami, a práce na Dokumentácií Zhotoviteľa.

**„Dokumentácia Objednávateľa“** znamená všetky podklady a dokumentáciu, ktorej vypracovanie zabezpečil Objednávateľ a ktorú Zhotoviteľovi poskytol Objednávateľ.

**„Dokumentácia Zhotoviteľa“** alebo jednotlivo **„Dokument Zhotoviteľa“** znamená všetky výpočty, výkresy, príručky, projekty, modely, počítačové programy (software, ak je) a akékoľvek iné dokumenty, ktoré majú byť dodané Zhotoviteľom podľa tejto Zmluvy.

**„Dozor Objednávateľa“** znamená osobu menovanú ako dozor zo strany Objednávateľa. Dozor Objednávateľa vykonáva kontrolu prác Zhotoviteľa a ostatné práva a povinnosti stanovené touto Zmluvou.

**„Harmonogram prác“** znamená harmonogram prác vypracovaný a odovzdaný Zhotoviteľom podľa bodu 2.7 tejto Zmluvy. Po odovzdaní Harmonogramu prác sa tento stane pre Zmluvné strany záväzný.

**„Lehota plnenia“** znamená lehotu na vykonanie Diela uvedenú v bode 2.6.1 tejto Zmluvy.

**„Občiansky zákonník“** znamená zákon č. 40/1964 Zb. Občiansky zákonník v znení neskorších predpisov.

**„Obchodný zákonník“** znamená zákon č. 513/1991 Zb. Obchodný zákonník v znení neskorších predpisov.

**„Objednávateľ“** znamená osobu označenú ako objednávateľ v záhlaví tejto Zmluvy.

**„Operačný program“** má význam uvedený v bode B) Preambuly tejto Zmluvy.

 **„Ponuka Zhotoviteľa“** znamená ponuku, ktorú Zhotoviteľ predložil a ktorej časť tvorí prílohu č. 1 tejto Zmluvy.

**„Poskytovateľ NFP“** má význam uvedený v bode B) Preambuly tejto Zmluvy.

**„Povolenia**“ znamenajú všetky úradné povolenia a schválenia, ktoré sú potrebné pre zhotovenie Diela. V prípade, ak sa v tejto Zmluve uvádza pojem „**Povolenia Objednávateľa**“, tento označuje výlučne povolenia, ktoré zabezpečoval Objednávateľ, ktoré sú súčasťou Projektovej dokumentácie Diela. V prípade, ak sa v tejto Zmluve uvádza pojem „**Povolenia Zhotoviteľa**“, tento označuje všetky ostatné Povolenia okrem Povolení Objednávateľa, najmä tak všetky súhlasy a povolenia potrebné k samotnej realizácií prác na Diele a ostatné Povolenia uvedené v Požiadavkách Objednávateľa.

**„Požiadavky Objednávateľa“** znamenajú požiadavky a špecifikácie predmetu Zákazky ako ich Objednávateľ definoval v rámci Súťažných podkladov, ktoré vyjadrujú účel, rozsah a technické a iné kritériá, parametre a požiadavky na Dielo a ostatné plnenia tejto Zmluvy.

**„Právne predpisy“** znamenajú všetky všeobecne záväzné právne predpisy Slovenskej republiky a Európskej únie, vrátane všetkých smerníc a nariadení každej legálne ustanovenej verejnej správy. Právne predpisy zahŕňajú aj Technické normy.

**„Preberací protokol“** znamená protokol o prevzatí Diela podľa bodu 2.11 tejto Zmluvy.

**„Projektová dokumentácia Diela“** znamená projektovú dokumentáciu stavby „Regenerácia vnútro blokového priestoru ulíc Turgenevova – Lomonosova, Košice“ vypracovanú v podrobnosti dokumentácie pre realizáciu stavby Diela vrátane Povolení Objednávateľa, ako aj ostatné podklady a dokumentácia vypracovaná alebo poskytnutá Objednávateľom.

**„Protokol o úplnom vyhotovení Diela“** znamená protokol vydaný podľa bodu 2.11.11, ktorým Objednávateľ potvrdí splnenie všetkých záväzkov Zhotoviteľa týkajúcich sa riadneho vyhotovenia Diela.

**„Riadiaci orgán“** alebo **„Sprostredkovateľský orgán“** je príslušný riadiaci orgán alebo sprostredkovateľský orgán, vykonávajúci svoju pôsobnosť v rámci Operačného programu.

 **„Rozpočet Zmluvnej ceny“** znamená ocenený výkaz výmer – t. j. časť Ponuky Zhotoviteľa, ktorú Zhotoviteľ predložil do verejného obstarávania v časti označenej ako „kritériá“ vypracovaný v súlade so Súťažnými podkladmi.

**„Skúšky“** znamenajú skúšky funkčnosti Diela a jeho jednotlivých častí vykonané postupom podľa bodu 2.10 tejto Zmluvy.

**„Stavebný zákon“** znamená zákon č. 50/1976 Zb. o územnom plánovaní a stavebnom poriadku v znení neskorších predpisov.

**„Stavenisko“** znamená miesto alebo miesta, kde má byť vyhotovené Dielo, ako aj ďalšie miesta, ako môžu byť definované v tejto Zmluve, resp. Požiadavkách Objednávateľa.

**„Subdodávateľ“** je hospodársky subjekt, ktorý uzavrie alebo uzavrel so Zhotoviteľom písomnú odplatnú zmluvu na plnenie určitej časti tejto Zmluvy.

**„Verejné obstarávanie“** má význam uvedený v bode A) Preambuly tejto Zmluvy*.*

**„Súťažné podklady“** znamenajú súťažné podklady pre verejné obstarávanie.

**„Technické normy“** znamenajú technické normy (STN, EN) vzťahujúce sa na akékoľvek práce na Diele a samotné Dielo, Dokumentáciu Zhotoviteľa, použité materiály a postupy

ako aj ostatné normy uvedené v Dokumentácii Objednávateľa alebo normy definované Právnymi predpismi.

„**Technologické zariadenia**“ znamenajú prístroje, stroje a technologické zariadenia, ktoré majú tvoriť alebo tvoria súčasť Diela.

**„Vyššia moc“** má význam uvedený v bode 3.2.5 tejto Zmluvy.

**„Zákon o verejnom obstarávaní“** znamená zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**„Záručná doba“** znamená záručnú dobu podľa bodu 3.3.1 tejto Zmluvy.

**„Zhotoviteľ“** znamená osobu menovanú ako zhotoviteľ v záhlaví tejto Zmluvy.

**„Zmluva o NFP“** má význam uvedený v bode B) Preambuly tejto Zmluvy.

**„Zmluva“** znamená túto zmluvu o dielo v znení všetkých jej príloh a doplnení.

**„Zmluvná cena“** znamená cenu za vyhotovenie a dokončenie Diela a odstránenie akýchkoľvek vád Diela a poskytnutie ostatných plnení na základe tejto Zmluvy vrátane DPH uvedenú v bode 3.1.2 tejto Zmluvy vrátane jej budúcich zmien a úprav v súlade s touto Zmluvou.

**„Zmluvná strana“** znamená Objednávateľa alebo Zhotoviteľa podľa kontextu. V prípade označenia ako Zmluvné strany, zahŕňa tento pojem aj Objednávateľa aj Zhotoviteľa.

* 1. **Výklad Zmluvy a pojmov**

Ak z kontextu Zmluvy nevyplýva niečo iné alebo v Zmluve nie je vyslovene uvedené inak, pre výklad Zmluvy a pojmov platia nasledovné pravidlá:

* + - 1. slová v jednotnom čísle zahŕňajú aj ich množné číslo a naopak;
			2. slová v mužskom rode zahŕňajú aj ich ženský rod a naopak;
			3. názvy bodov alebo nadpisy alebo vysvetľujúce poznámky, ktoré sa uvádzajú v tejto Zmluve, slúžia iba pre lepšiu orientáciu a pri vysvetľovaní podstatných podmienok a ustanovení tejto Zmluvy sa nebudú brať do úvahy;
			4. prílohy Zmluvy tvoria jej neoddeliteľnú súčasť;
			5. deň sa rozumie kalendárny deň, pokiaľ Zmluva neurčuje inak;
			6. osobou sa rozumie právnická osoba aj fyzická osoba, vrátane jej právneho nástupcu.
	1. **Predmet Zmluvy**
		1. Predmetom tejto Zmluvy sú najmä, nie však výlučne, nasledovné záväzky Zhotoviteľa:
			1. Zhotoviteľ je povinný na svoje náklady a na svoje nebezpečenstvo dodať, resp. zabezpečiť všetko čo je potrebné pre vykonanie Diela a riadne a včas v súlade s touto Zmluvou vykonať Dielo a odstrániť na Diele a Dokumentácii Zhotoviteľa akékoľvek a všetky vady;
			2. Zhotoviteľ je povinný riadne vyhotovené a dokončené Dielo a ostatné plnenia podľa tejto Zmluvy Objednávateľovi odovzdať v súlade s postupmi a podmienkami podľa tejto Zmluvy.
		2. Predmetom tejto Zmluvy sú najmä, nie však výlučne, nasledovné záväzky Objednávateľa:
			1. Objednávateľ je povinný Zhotoviteľovi poskytnúť všetku súčinnosť tak, aby Zhotoviteľ mohol Dielo a/alebo ktorúkoľvek časť plnenia na základe tejto Zmluvy vykonať riadne a včas;
			2. Objednávateľ je povinný za riadne vykonané Dielo a ostatné plnenia na základe tejto Zmluvy Zhotoviteľovi zaplatiť Zmluvnú cenu v súlade s touto Zmluvou;
			3. Objednávateľ je riadne vykonané Dielo a ostatné plnenia podľa tejto Zmluvy povinný v súlade s ustanoveniami tejto Zmluvy prevziať.
		3. Predmetom tejto Zmluvy je aj úprava všetkých ostatných práv a povinností Zmluvných strán spojených s riadnym plnením tejto Zmluvy alebo v súvislosti s ňou.
	2. **Podklady Objednávateľa**
		1. Zhotoviteľ potvrdzuje, že pri vynaložení všetkej odbornej starostlivosti preskúmal a detailne sa oboznámil so všetkou Dokumentáciou Objednávateľa poskytnutou v rámci verejného obstarávania. Zhotoviteľovi nevzniká žiaden nárok na úpravu Zmluvy z dôvodov Dokumentácie Objednávateľa, pokiaľ Zhotoviteľ, ako skúsený zhotoviteľ s vynaložením všetkej odbornej starostlivosti, mohol nejasnosť, nezrovnalosť alebo chybu Dokumentácie Objednávateľa, od ktorej odvodzuje svoje právo na zmenu Zmluvy, identifikovať už v priebehu verejného obstarávania a/alebo kedykoľvek potom, ak neinformoval o nej Objednávateľa ešte v rámci verejného obstarávania, resp. bezodkladne potom ako sa o nej mohol dozvedieť. Pre vylúčenie pochybností platí, že v Zmluvnej cene a Ponuke Zhotoviteľa sú zahrnuté všetky práce potrebné na vykonanie Diela, ktoré Zhotoviteľ vyššie uvedeným postupom pri vynaložení všetkej odbornej spôsobilosti mal alebo mohol predvídať, a to aj pokiaľ nie sú osobitne špecifikované v Dokumentácii Objednávateľa, ale sú nevyhnutné na vykonanie Diela alebo ich potreba vyplýva z povahy samotného Diela alebo prác na Diele.
	3. **Dozor Objednávateľa**
		1. Kontrolu vykonávania Diela a plnenie povinností Zhotoviteľa vykonáva Dozor Objednávateľa. Dozor Objednávateľa je personál Objednávateľa a vykonáva a uplatňuje všetky právomoci, ktoré sú mu dané podľa tejto Zmluvy alebo ak to zo Zmluvy nutne vyplýva. Dozor Objednávateľa tiež upozorňuje na nedostatky zistené v priebehu vykonávania diela, najmä zápisom do stavebného denníka.
		2. Kedykoľvek si Dozor Objednávateľa plní svoje povinnosti alebo uplatňuje právomoci uvedené v Zmluve, má sa za to, že koná v mene Objednávateľa. Do pôsobnosti resp. právomocí Dozoru Objednávateľa patrí najmä:
			1. odovzdanie a prevzatie Staveniska,
			2. organizovanie a vedenie stavby (pracovné porady),
			3. vykonávanie kvalitatívno-technickej kontroly realizovaných stavebných prác,
			4. predkladanie stanovísk k doplnkom a zmenám projektu,
			5. kontrolovanie a potvrdzovanie vecnej a cenovej správnosti a úplnosti platobných dokladov,
			6. kontrolovanie vykonania prác a dodávok, ktoré budú ďalším postupom zakryté alebo zneprístupnené,
			7. spolupráca s projektantom stavby pri výkone autorského dozoru,
			8. spolupráca s projektantom a Zhotoviteľom pri navrhovaní opatrení na odstránenie prípadných vád v Projektovej dokumentácii Diela,
			9. kontrola vykonávania predpísaných skúšok materiálov, konštrukcií a prác v rámci kontrolných a skúšobných plánov, kontrola ich výsledkov a vyžadovanie na predloženie dokladov, ktoré preukazujú kvalitu uskutočnených prác a dodávok (atesty, protokoly),
			10. vykonávanie opatrení k odvráteniu alebo obmedzeniu škôd,
			11. kontrolovanie postupu prác vykonávania Diela,
			12. stanovovanie termínov odstraňovania vád, kontrola a potvrdzovanie ich odstránenia, vyjadrovanie sa k vykonávaniu Diela a termínov,
			13. v prípade nutnosti, napr. hrozba vzniku alebo vznik škôd na stavbe, nedodržanie ochrany bezpečnosti zdravia pri práci, ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov, alebo ochrany životného prostredia ohrozujúcej život alebo zdravie zamestnancov na stavbe alebo iných osôb na stavenisku alebo jeho bezprostrednom okolí nariadiť prerušenie alebo zastavenie vykonávania Diela Zhotoviteľom.
		3. Dozor Objednávateľa nie je oprávnený meniť túto Zmluvu.
		4. Objednávateľ je povinný ustanoviť a oznámiť Zhotoviteľovi osobu (alebo osoby) vykonávajúcu funkciu Dozoru Objednávateľa najneskôr do desiatich (10) dní odo dňa nadobudnutia účinnosti tejto Zmluvy.
1. **ZHOTOVENIE DIELA**
	1. **Stavenisko**
		1. Objednávateľ poskytol Zhotoviteľovi všetky dôležité a potrebné údaje a informácie o faktickom a právnom stave Staveniska v rámci Dokumentácie Objednávateľa. Zhotoviteľ vyhlasuje, že sa oboznámil s formou, povahou a podmienkami Staveniska a v uvedenom rozsahu mu je stav Staveniska známy. Zhotoviteľ zároveň v rozsahu, v akom to bolo prakticky možné, získal všetky informácie o Stavenisku, ktoré sú nevyhnutné pre riadne vyhotovenie a dokončenie Diela a súvisiacich plnení a pre predchádzanie vzniku škôd na Stavenisku a na Diele, ako aj informácie o prístupových a príjazdových cestách k Stavenisku.
		2. Do piatich (5) dní odo dňa nadobudnutia účinnosti tejto Zmluvy Objednávateľ vyzve Zhotoviteľa na prevzatie Staveniska. Objednávateľ sa zaväzuje odovzdať Stavenisko Zhotoviteľovi vypratané v rozsahu nevyhnutnom na okamžité vykonávanie Diela. O odovzdaní Staveniska Zmluvné strany vyhotovia protokol o odovzdaní Staveniska. Tento protokol musí byť podpísaný oprávnenými zástupcami oboch Zmluvných strán v dvoch (2) vyhotoveniach, po jednom (1) vyhotovení pre každú Zmluvnú stranu. V protokole sa uvedie najmä
			1. stav, v akom sa Stavenisko nachádza v deň odovzdania a prevzatia,
			2. zoznam zariadenia a jeho stav, ak sa v/na Stavenisku nachádza,
			3. miesto a dátum spísania protokolu,
			4. podpisy Zmluvných strán.

Odo dňa odovzdania Staveniska Zhotoviteľ preberá zodpovednosť za Stavenisko. Za správne vytýčenie a ohraničenie Staveniska je zodpovedný Zhotoviteľ.

* + 1. Zhotoviteľ zabezpečí priestor pre zariadenie Staveniska na vlastné náklady po dobu trvania výstavby a dobu potrebnú pre vypratanie Staveniska. Zhotoviteľ si zabezpečí akékoľvek a všetky potrebné prevádzkové, sociálne, výrobné a iné zariadenia Staveniska, ktoré môže potrebovať k zhotoveniu Diela. Náklady na prevádzku, údržbu a likvidáciu akéhokoľvek zariadenia Staveniska sú zahrnuté v Zmluvnej cene. Po ukončení prác na Diele je Zhotoviteľ povinný v lehote do 30 dní odstrániť zo Staveniska všetky stroje, výrobné zariadenia, materiál, odpady a iné vybavenie Staveniska a uviesť všetky dotknuté komunikácie, pozemky a iný majetok dotknutý realizáciou Diela do pôvodného stavu.
		2. Podrobné požiadavky môže obsahovať Projektová dokumentácia Diela a iné časti Požiadaviek Objednávateľa.
	1. **Všeobecné požiadavky na práce**
		1. Zhotoviteľ počas celej doby platnosti tejto Zmluvy nesie zodpovednosť za všetky práce na Diele a akékoľvek nebezpečenstvo spojené s prácami na Diele, zhotovovaním Diela a akýmikoľvek inými prácami a činnosťami, ktoré je Zhotoviteľ povinný vykonať a je zodpovedný za to, že Dielo a všetky materiály a Dokumentácia Zhotoviteľa bude vyhovovať tejto Zmluve, najmä Požiadavkám Objednávateľa, Ponuke Zhotoviteľa, Zmluve a Právnym predpisom.
		2. Zhotoviteľ pred začatím prác je povinný zabezpečiť na vlastné náklady a zodpovednosť všetky Povolenia okrem Povolení Objednávateľa potrebné k samotnej realizácií prác na Diele vrátane všetkých druhov poplatkov a nákladov spojených s uvedenými úkonmi.
		3. Zhotoviteľ nesie zodpovednosť za správne umiestnenie všetkých častí Diela v súlade Projektovou dokumentáciou Diela a špecifikami Staveniska. Pokiaľ sa kedykoľvek v priebehu vykonávania prác na Diele zistí chybná poloha, chybné výšky, rozmery alebo umiestnenie akejkoľvek časti Diela, ku ktorým došlo z dôvodov na strane Zhotoviteľa, Zhotoviteľ je povinný takú vadu odstrániť na vlastné náklady. Pokiaľ chyba vznikla použitím nesprávnych podkladov a údajov Objednávateľa, pokiaľ na ich nesprávnosť Zhotoviteľ podľa tejto Zmluvy nemal upozorniť, jedná sa o zodpovednosť Objednávateľa a Objednávateľ znáša aj zvýšené náklady na odstránenie takej vady. V takom prípade je Zhotoviteľ povinný požiadať Objednávateľa o vydanie pokynu na zmenu Zmluvy. Kontrola vytýčenia alebo akejkoľvek výšky vykonaná Objednávateľom nezbavuje Zhotoviteľa žiadnej zodpovednosti.
		4. Všetky archeologické nálezy nájdené na Stavenisku Zhotoviteľ okamžite oznámi Objednávateľovi a zároveň vydá o tom oznámenie Dozoru Objednávateľa, ktorý vydá pokyn, ako s nimi má Zhotoviteľ narábať. V prípade ak Zhotoviteľovi vznikne oneskorenie a/alebo zvýšené náklady v dôsledku plnenia týchto pokynov, postupuje sa podľa Zmluvy.
		5. Zhotoviteľ je pred začatím výkopových prác alebo iných prác, ktoré by mohli ohroziť jednotlivé podzemné alebo nadzemné vedenia (ako sú kanalizácia, vodovod, telekomunikačné káble, elektrické vedenia, plynovodné potrubia a podobné) povinný oboznámiť sa s umiestnením všetkých existujúcich sietí. Zhotoviteľ pred začatím prác písomne požiada vlastníkov, správcov alebo prevádzkovateľov týchto sietí o ich lokalizáciu/vytýčenie. a v prípade podzemných vedení vyhotoví ručne kopané sondy v potrebnom rozsahu. Náklady spojené s vytyčovaním a vysondovaním sietí ich správcami znáša Zhotoviteľ. Zhotoviteľ je zodpovedný za všetky škody spôsobené ním alebo jeho Subdodávateľmi počas výkonu prác na týchto zariadeniach a takéto škody musí na vlastné náklady bezodkladne odstrániť.
		6. Zhotoviteľ je povinný na vlastné náklady udržiavať na prevzatom Stavenisku a priľahlých komunikáciách, určených na dopravu materiálu poriadok a čistotu a odstraňovať odpady a nečistoty, ktoré vznikli pri vykonávaní jeho prác. Dozoru Objednávateľa musí byť umožnený prístup k akejkoľvek časti Diela. Žiadna časť Diela nesmie byť zakrytá bez súhlasu Dozoru Objednávateľa. Akékoľvek podstatné skutočnosti a okolnosti týkajúce sa vykonávania Diela je Zhotoviteľ povinný konzultovať s Dozorom Objednávateľa. Dozor Objednávateľa je oprávnený vykonávať akékoľvek záznamy v stavebnom denníku. Pre vylúčenie pochybností, žiadny záznam a/alebo schválenie práce zo strany Dozoru Objednávateľa, nezbavuje Zhotoviteľa žiadnej zodpovednosti alebo povinnosti.
		7. Zhotoviteľ bude na vlastné náklady zodpovedný za zabezpečenie vody, elektriny a všetkých energií a ďalších služieb, ktoré môže pri realizácií Diela potrebovať, ak sa s Objednávateľom nedohodne inak. Všetky náklady na energie znáša Zhotoviteľ.
		8. Zhotoviteľ sa zaväzuje zabezpečiť všetky technologické zariadenia Staveniska a materiály nevyhnutné pre zhotovenie Diela a dopraviť ich na Stavenisko, a to v takom predstihu, aby pred začatím zhotovovania príslušnej časti Diela boli na Stavenisku k dispozícii všetky technologické zariadenia Staveniska a materiály nevyhnutné pre zhotovenie príslušnej časti Diela. Zhotoviteľ je oprávnený skladovať na Stavenisku výlučne len technologické zariadenia Staveniska a materiály určené na realizáciu Diela podľa Zmluvy. Zhotoviteľ zabezpečí ochranu technologických zariadení Staveniska a materiálov pred poškodením alebo zničením a ich skladovanie tak, aby tieto nestratili predpísané, resp. požadované vlastnosti. Zhotoviteľ zodpovedá za súlad všetkých materiálov, ktoré použil na zhotovenie Diela, s príslušnými Právnymi predpismi a Zmluvou. Nebezpečenstvo vzniku škody na materiáloch a Diele znáša výlučne Zhotoviteľ a to až do prevzatia Diela resp. jeho ucelenej časti zo strany Objednávateľa na základe Preberacieho protokolu.
		9. Zhotoviteľ je zodpovedný za nakladanie s odpadmi vrátane stavebných odpadov podľa príslušných ustanovení Právnych predpisov o nakladaní s odpadmi, ktoré vzniknú v súvislosti s plnením tejto Zmluvy. Zhotoviteľ nesie zodpovednosť za plnenie a plní za Objednávateľa aj všetky povinnosti pôvodcu odpadu v zmysle príslušných ustanovení Právnych predpisov. Náklady a zisky v súvislosti s nakladaním s odpadmi sú nákladmi a príjmami Zhotoviteľa a sú zohľadnené v Zmluvnej cene. V prípade ak Objednávateľovi vznikne akákoľvek škoda v dôsledku porušenia povinností Zhotoviteľa podľa tejto Zmluvy alebo zákona o odpadoch v súvislosti s (ne)plnením akýchkoľvek povinností podľa zákona o odpadoch a príslušných vykonávacích predpisov, Zhotoviteľ odškodní Objednávateľa za akékoľvek takéto škody. V prípade ak v súvislosti s realizáciou Diela bude demontovaný akýkoľvek majetok Objednávateľa, ktorý nebude odpadom, tento zostáva majetkom Objednávateľa a Zhotoviteľ ho odovzdá Objednávateľovi. Podrobnosti o evidencii takého majetku a jeho odovzdaní si Zmluvné strany dohodnú osobitne.
		10. Zhotoviteľ zabezpečí komplexnú ochranu okolitej prírody a krajiny pred poškodením, bude rešpektovať výskyt okolitých drevín a krovitých porastov tak, aby nedošlo k bezprostrednému alebo následnému zníženiu ekologických a estetických funkcií ich podzemných a nadzemných častí, resp. k ich odumretiu. V prípade použitia stavebných mechanizmov, nástrojov a pomôcok musí Zhotoviteľ dbať na minimalizáciu poškodenia predmetnej lokality aj po ukončení stavebných prác.
		11. Odo dňa začatia vykonávania prác na Diele je Zhotoviteľ povinný viesť stavebný denník v zmysle Stavebného zákona a príslušných vykonávacích predpisov. Pri vedení stavebného denníka sa budú Zmluvné strany riadiť najmä ustanoveniami podľa príslušných ustanovení zákona platného v čase plnenia Diela. Stavebný denník musí byť trvale prístupný všetkým pracovníkom podieľajúcim sa na vykonávaní Diela a kontrolným orgánom na vopred dohodnutom mieste na Stavenisku. Vedenie stavebného denníka sa končí dňom, keď sú odstránené všetky vady a nedorobky na Diele. Žiadny súhlas alebo zápis Objednávateľa vo vzťahu k Dielu alebo postupu prác na Diele nezbavuje Zhotoviteľa žiadnej zodpovednosti. Ak sa na Diele nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú spolu s Dielom opravené na náklady Zhotoviteľa, nehľadiac na súhlasy alebo schválenia Objednávateľa uvedené v stavebnom denníku alebo inak udelené zo strany Objednávateľa.

Okrem stavbyvedúceho Zhotoviteľa je oprávnený v stavebnom denníku vykonávať zápisy Dozor Objednávateľa (stavebníka), projektant alebo zástupca projektanta poverený výkonom autorského dohľadu. Ak osoba, ktorá je oprávnená vykonávať zápisy do stavebného denníka, a ktorej je zápis určený, nesúhlasí s vykonaným zápisom, je oprávnená vyjadriť sa k nemu do troch (3) pracovných dní, inak platí, že s obsahom zápisu súhlasí. Stavbyvedúci Zhotoviteľa predloží Dozoru Objednávateľa denný záznam najneskôr v nasledujúci pracovný deň a odovzdá mu druhý prepis. Ak Dozor Objednávateľa s obsahom denného záznamu nesúhlasí, zapíše svoje pripomienky, námietky s uvedením dôvodov do troch (3) pracovných dní do stavebného denníka, inak platí, že s obsahom denného záznamu súhlasí.

Právo usmerňovať stavebné práce na diele prostredníctvom stavebného denníka má len Dozor Objednávateľa.

* + 1. Objednávateľ je oprávnený vstupovať na Stavenisko a kontrolovať postup Zhotoviteľa pri zhotovovaní Diela. Zhotoviteľ poskytne Objednávateľovi všetku súčinnosť pri vykonávaní kontroly podľa tohto bodu. Vykonanie kontroly zo strany Objednávateľa (Dozoru Objednávateľa) Zhotoviteľa nezbavuje žiadnej povinnosti alebo zodpovednosti.
		2. Dozor Objednávateľa je oprávnený kedykoľvek v pracovnej dobe vyzvať pracovníkov Zhotoviteľa alebo ním poverené osoby nachádzajúce sa na Stavenisku na podrobenie sa dychovej skúške na prítomnosť alkoholu alebo inej omamnej látky; v prípade pozitívneho výsledku, resp. odmietnutia dychovej skúšky, má právo okamžite vypovedať a trvale zakázať vstup na pracovisko dotknutému pracovníkovi Zhotoviteľa alebo Zhotoviteľom poverenej tretej osobe. Objednávateľ má v každom jednom takom prípade nárok na zaplatenie zmluvnej pokuty vo výške 1.000,- EUR za každý výsledok pozitívnej skúšky, resp. odmietnutia podrobiť sa skúške.
		3. Vzhľadom na skutočnosť, že Zhotoviteľ bude vykonávať Dielo za plnej obvyklej prevádzky objektu Objednávateľa, ktorého sa vykonávanie Diela týka, Zhotoviteľ sa zaväzuje počas vykonávania Diela zabezpečiť všetky nevyhnutné opatrenia na dosiahnutie minimálnych obmedzení. Ak sa Dielo realizuje na verejnom priestranstve, Zhotoviteľ sa zaväzuje vykonávať pracovnú činnosť výlučne v čase od 7:00 do 19:00 hod. počas pracovných dní; na výkon práce mimo tejto doby sa vyžaduje predchádzajúci súhlas Objednávateľa.
		4. Škody spôsobené realizáciou Diela nad rozsah Staveniska a vzniknuté na ostatnom majetku Objednávateľa alebo tretích osôb je Zhotoviteľ povinný odstrániť na vlastné náklady uvedením do pôvodného stavu.
		5. Zhotoviteľ je povinný pri realizácii Diela dodržiavať všetky podmienky Povolení, ako aj všetkých vyjadrení a rozhodnutí orgánov štátnej správy a iných organizácií, ktoré sa týkajú realizácie Diela a bude znášať prípadné vzniknuté škody vyplývajúce z nerešpektovania požiadaviek a pokynov uvedených v predmetných vyjadreniach a/alebo rozhodnutiach.
		6. Materiály, stavebné diely a výrobky zabezpečované Zhotoviteľom musia byť v súlade s požiadavkami na materiály, stavebné diely a parametre výrobkov uvedených v Požiadavkách Objednávateľa, a/alebo Právnych predpisoch podľa príslušných ustanovení zákona platného v čase plnenia Diela. Zhotoviteľ je povinný odovzdať certifikáty všetkých takýchto materiálov, stavebných dielov a výrobkov Dozoru Objednávateľa na schválenie najneskôr 30 dní pred zabudovaním materiálov a zariadení do Diela. Dozor Objednávateľa sa k predloženým certifikátom písomne vyjadrí do 7 dní odo dňa ich obdŕžania. Zhotoviteľ nesmie zabudovať do Diela žiadne materiály, stavebné diely alebo výrobky bez súhlasu Dozoru Objednávateľa.
		7. Zhotoviteľ zodpovedá Objednávateľovi za škodu spôsobenú nelegálnym zamestnávaním. Akékoľvek porušenie zákona č. 82/2005 Z. z. o nelegálnej práci a nelegálnom zamestnávaní sa považuje za podstatné porušenie Zmluvy.
		8. Pre vylúčenie pochybností, podmienkami vykonania Diela uvedenými v tomto bode nie sú dotknuté ostatné podmienky uvedené v ostatných častiach Zmluvy, najmä v Požiadavkách Objednávateľa.
	1. **Dokumentácia Zhotoviteľa**
		1. Zhotoviteľ vypracuje a bude zodpovedný za všetku Dokumentáciu Zhotoviteľa, ktorú je povinný zhotoviť podľa tejto Zmluvy (nevynímajúc Právne predpisy) a za jej súlad s touto Zmluvou (nevynímajúc Právne predpisy). Pokiaľ táto Zmluva neustanovuje vo vzťahu k určitej časti Dokumentácie Zhotoviteľa osobitne inak, Zhotoviteľ je povinný odovzdať finálne znenie (po príslušnom preskúmaní zo strany Objednávateľa v prípadoch, v ktorých sa vyžaduje) akejkoľvek Dokumentácie Zhotoviteľa v počte a vo formátoch uvedených v Požiadavkách Objednávateľa, Ponukou Zhotoviteľa alebo inak definovanou touto Zmluvou.
		2. Každý dokument, ktorý znamená Dokumentáciu Zhotoviteľa a vyžaduje sa jeho pripomienkovanie alebo schválenie alebo odsúhlasenie zo strany Objednávateľa podľa tejto Zmluvy (ak sú takto označené) alebo ako určí Dozor Objednávateľa bude v lehote stanovenej v tejto Zmluve alebo podľa pokynu Dozoru Objednávateľa predložený Dozoru Objednávateľa na pripomienkovanie alebo preskúmanie 1x v tlačenej forme a 1x v elektronickej forme vo formáte .pdf a pre výkresové a projektové časti aj vo formáte dgn, dwg, alebo MapInfo podľa požiadaviek Objednávateľa, textové časti aj vo formáte .doc (word) a tabuľkové časti aj vo formáte .xls (excel) a budú sa aplikovať nasledovné ustanovenia:
			1. po jeho predložení bude patriť Objednávateľovi lehota desiatich (10) dní na vznesenie a doručenie pripomienok k predloženému Dokumentu Zhotoviteľa. Na prípadné nevhodné pripomienky a/alebo pripomienky, ktorých zapracovanie by malo mať vplyv na Zmluvnú cenu a/alebo termíny plnenia v zmysle Harmonogramu prác Zhotoviteľ Objednávateľa upozorní (ustanovenie § 551 Obchodného zákonníka sa použije primerane);
			2. po doručení pripomienok zo strany Objednávateľa ich Zhotoviteľ zapracuje do siedmich (7) dní a v tejto lehote Dokumentáciu Zhotoviteľa so zapracovanými pripomienkami opäť doručí Objednávateľovi;
			3. v prípade, ak Objednávateľ nebude mať ďalšie pripomienky k predloženému Dokumentu Zhotoviteľa, vydá najneskôr do piatich (5) dní Zhotoviteľovi písomné potvrdenie o tom, že nemá ďalšie pripomienky k predloženému Dokumentu Zhotoviteľa (môže byť vydané aj emailom);
			4. v prípade, ak Objednávateľ bude mať k zapracovaným pripomienkam ďalšie pripomienky a/alebo výhrady, sa postup podľa tohto bodu 2.3.2 aplikuje aj opakovane. Pre vylúčenie pochybností platí, že Zhotoviteľ nemá nárok na predĺženie žiadnych lehôt a termínov podľa tejto Zmluvy a nemá nárok na žiadne dodatočné náklady pokiaľ majú pripomienky Objednávateľa povahu vytknutých vád, pre ktoré Dokument Zhotoviteľa nie je v súlade s touto Zmluvou a/alebo pokiaľ Objednávateľovi takýto dopad pripomienok Zhotoviteľ vopred pred ich zapracovaním neoznámil postupom podľa bodu a) vyššie;
			5. ak Dokument Zhotoviteľa spĺňa požiadavky Zmluvy, Dozor Objednávateľa v lehote na preskúmanie podľa bodu a) vyššie Zhotoviteľovi vydá oznámenie, že nemá ďalšie pripomienky k Dokumentu Zhotoviteľa. Pokiaľ Dozor Objednávateľa v príslušnej lehote na preskúmanie Zhotoviteľovi nevydá oznámenie, že Dokument Zhotoviteľa nespĺňa požiadavky tejto Zmluvy, postupom podľa tohto bodu 2.3.2 alebo Zhotoviteľovi nevydá potvrdenie podľa tohto bodu e), Zhotoviteľ má právo jedine na predĺženie lehôt plnení priamo závislých od vydania tohto potvrdenia zo strany Objednávateľa.
			6. V prípade, v ktorom má Zhotoviteľ Objednávateľovi dodať určitý Dokument Zhotoviteľa v predpísanom počte vyhotovení, tak po tom, ako Objednávateľ vydá podľa bodu e) vyššie Zhotoviteľovi potvrdenie o tom, že Dokument Zhotoviteľa spĺňa požiadavky tejto Zmluvy, Zhotoviteľ najneskôr do piatich (5) dní dodá Objednávateľovi príslušné Dokumenty Zhotoviteľa vo forme a v počte dohodnutom podľa tejto Zmluvy ak sa v tejto Zmluve neuvádza, že ich dodá inokedy (napr. k Preberaciemu konaniu). Dodanie všetkých vyhotovení príslušnej Dokumentácie Zhotoviteľa Objednávateľ potvrdí vydaním preberacieho protokolu k príslušnej Dokumentácií Zhotoviteľa.
		3. Vydanie potvrdenia alebo akékoľvek iné schválenie či súhlas Objednávateľa vo vzťahu k Dokumentácii Zhotoviteľa nezbavuje Zhotoviteľa žiadnej zodpovednosti. Ak sa v Dokumentácii Zhotoviteľa nájdu chyby, opomenutia, nejasnosti, rozpory, nedostatky alebo akékoľvek iné vady, tieto budú spolu s Dielom opravené na náklady Zhotoviteľa, nehľadiac na súhlasy alebo schválenia Objednávateľa podľa tohto bodu 2.3 Zmluvy.
		4. Zhotoviteľ vypracováva Dokumentáciu Zhotoviteľa priebežne ihneď po nadobudnutí účinnosti tejto Zmluvy tak, aby príslušné časti Dokumentácie Zhotoviteľa vyhotovil, dokončil a/alebo odovzdal Objednávateľovi tak, ako je uvedené v tejto Zmluve a/alebo ako to vyžadujú Právne predpisy či Ponuka Zhotoviteľa, najneskôr však spolu s ostatnou dokumentáciou so žiadosťou o vydanie Preberacieho protokolu k Dielu resp. podľa okolností jeho časti pokiaľ v tejto Zmluve výslovne nie je uvedené inak. Ďalšie podrobnosti môžu ustanovovať Požiadavky Objednávateľa.
		5. Osobitne je Zhotoviteľ povinný priebežne vypracovať a odovzdať všetku potrebnú výkresovú a inú dokumentáciu vo vyššej miere podrobnosti oproti Projektovej dokumentácii Diela nevyhnutnej pre riadne vykonanie Diela (tzv. dokumentácia na vykonanie prác alebo DVP), a to v súlade s technickými špecifikáciami uvedenými v Projektovej dokumentácii Diela. Zhotoviteľ je povinný DVP predložiť na schválenie Dozoru Objednávateľa v lehote najmenej štrnásť (14) dní pred začatím vykonávania prác na Diele, ktorých sa táto DVP týka. Zhotoviteľ odovzdá DVP v štyroch (4) vyhotoveniach v listinnej forme a v dvoch (2) vyhotoveniach v elektronickej forme [(\*.doc, \*.xls, \*.pdf – textová časť), (\*.dwg, \*.dng, \*.pdf – výkresová časť)] na CD, resp. DVD nosiči. DVP musí zodpovedať požiadavkám stanovených v Požiadavkách Objednávateľa pre riešenie detailov súvisiacich s konkrétnymi použitými stavebnými výrobkami. Vykonanie Diela na základe DVP nesmie mať vplyv na zmenu Rozpočtu Zmluvnej ceny a musí byť v súlade s Projektovou dokumentáciou Diela.
		6. Zhotoviteľ je povinný po vyhotovení, najneskôr k Preberaciemu konaniu vypracovať a odovzdať
			1. dokumentáciu skutočnej realizácie Diela a ostatnú súvisiacu dokumentáciu so zapracovanými a vyznačenými zmenami, ktoré vznikli počas vykonávania Diela oproti Projektovej dokumentácii Diela. Dokumentácia skutočnej realizácie Diela vrátane dokladovej časti Zhotoviteľ vyhotoví v štyroch (4) vyhotoveniach v listinnej forme a 2x v elektronickej forme [(\*.doc, \*.xls, \*.pdf – textová časť), (\*.dwg, \*.dng, \*.pdf – výkresová časť)] na CD, resp. DVD nosiči. Dokumentácia skutočnej realizácie Diela bude obsahovať aj súhrnnú technickú správu pre celé Dielo s celkovou situáciou stavby a situáciou širších vzťahov celkovo v štyroch (4) vyhotoveniach; a
			2. geometrický plán podľa požiadaviek stanovených Právnymi predpismi a Požiadavkami Objednávateľa v šiestich (6) vyhotoveniach v listinnej forme a v dvoch (2) vyhotoveniach v elektronickej forme [(\*.doc, \*.xls, \*.pdf – textová časť), (\*.dwg, \*.dng, \*.pdf – výkresová časť)] na CD, resp. DVD nosiči.
	2. **Spolupráca, súčinnosť a koordinačné pracovné stretnutia**
		1. Zhotoviteľ a Objednávateľ sú povinní vzájomne si poskytnúť, všetku potrebnú súčinnosť nevyhnutnú k riadnemu vyhotoveniu a dokončeniu Diela, vrátane súčinnosti pri spoločnom postupe voči orgánom verejnej moci a akýmkoľvek iným subjektom (ak bude potrebné).
		2. Odo dňa začatia prác na Diele na Stavenisku sa budú v zmysle dohody konať kontrolné dni zhotovovania Diela. Termín konania prvého kontrolného dňa si Zmluvné strany stanovia dohodou. Objednávateľ je povinný termín a miesto pracovného stretnutia oznámiť (aj emailom) Zhotoviteľovi najmenej tri (3) dni pred jeho uskutočnením. Ak sa Zmluvné strany dohodnú na pravidelných pracovných stretnutiach (kontrolných dňoch stavby), budú platiť termíny dohodnuté Zmluvnými stranami.
		3. V prípade, ak Zhotoviteľ vyžaduje zvolanie pracovného stretnutia z vlastnej iniciatívy, Objednávateľ je povinný zvolať pracovné stretnutie podľa tohto bodu do dvoch (2) pracovných dní odo dňa, kedy Zhotoviteľ Objednávateľovi doručí (aj emailom) požiadavku na zvolanie pracovného stretnutia. V žiadosti o zvolanie pracovného stretnutia Zhotoviteľ oznámi aj témy resp. body plánovaného pracovného stretnutia.
		4. V súvislosti s poskytnutím súčinnosti podľa tohto bodu 2.4 nebude mať Zhotoviteľ nárok na úhradu žiadnych ďalších nákladov od Objednávateľa.
		5. V prípade, ak niektorá Zmluvná strana bude považovať poskytnutie súčinnosti druhej Zmluvnej strany za nedostatočné, je povinná o tom písomne informovať druhú Zmluvnú stranu. V opačnom prípade sa bude mať za to, že súčinnosť podľa tejto Zmluvy bola poskytnutá riadne.
		6. V prípade, ak bude na splnenie akejkoľvek povinnosti, ktorú je povinný splniť Zhotoviteľ, potrebné vystaviť a udeliť Zhotoviteľovi osobitné plnomocenstvo zo strany Objednávateľa, Objednávateľ na výzvu Zhotoviteľa Zhotoviteľovi takéto plnomocenstvo v primeranom rozsahu vystaví.
	3. **Správy o postupe prác a súpis vykonaných prác**
		1. Zhotoviteľ pravidelne za každý kalendárny mesiac vyhotoví a predloží Dozoru Objednávateľa správy o postupe prác na Diele do piatich (5) dní po skončení sledovaného obdobia, ktorého sa týkajú. Správa o postupe prác bude obsahovať podrobný popis postupu prác, fotografie postupu prác, kópiu stavebného denníka za sledované obdobie a porovnanie skutočného a plánovaného postupu prác. Podrobnosti si môžu Zmluvné strany dohodnúť osobitne.
		2. Zhotoviteľ je povinný vykonávať fotodokumentáciu o priebehu vykonávania prác na Diele, ktorou sa zaznamenávajú zmeny a postup prác pri vykonávaní Diela minimálne v mesačných intervaloch, resp. v takých intervaloch, ktoré umožňujú vizuálne zachytenie prác vykonaných na Diele ako aj pracovných postupov a dodávok materiálov tak, ako sú tieto evidované v stavebnom denníku alebo určené Projektovou dokumentáciou Diela alebo vo výkaze výmer, inak v intervaloch určených Objednávateľom; fotodokumentácia sa vždy vyhotoví v prípade realizácie časti Diela, ktoré majú byť zakryté, a to bezprostredne pred zakrytím. Fotodokumentáciu za príslušné obdobie odovzdá Zhotoviteľ Objednávateľovi najneskôr pri fakturácii súvisiacich položiek, a to v elektronickej forme v dvoch (2) vyhotoveniach na CD/DVD nosiči.
		3. Zhotoviteľ doručí Dozoru Objednávateľa ocenený súpis vykonaných plnení podľa Rozpočtu Zmluvnej ceny, spolu s ktorým predloží aj zdôvodňujúce dokumenty, ktoré budú preukazovať splnenie predpokladov na poskytnutie platby a určenie výšky platby. Dozoru Objednávateľa patrí lehota desiatich (10) pracovných dní odo dňa predloženia oceneného súpisu vykonaných plnení na jeho preskúmanie. Na preskúmanie súpisu vykonaných plnení podľa tohto bodu sa primerane uplatňujú ustanovenia o schvaľovaní Dokumentácie Zhotoviteľa podľa bodu 2.3.2 tejto Zmluvy. Dozorom Objednávateľa schválený ocenený súpis vykonaných plnení je podkladom pre fakturáciu Zmluvnej ceny podľa bodu 3.1 tejto Zmluvy.
		4. Dozor Objednávateľa môže odmietnuť potvrdenie oceneného súpisu vykonaných prác iba v prípade, ak:
			1. niektorá časť Diela alebo uskutočnená práca objektívne nie je úplne v súlade so Zmluvou, a/alebo
			2. vykazuje nedostatky alebo vady a/alebo
			3. Zhotoviteľ neuskutočnil alebo nevykonáva niektorú prácu alebo povinnosť v súlade so Zmluvou a bol o tejto skutočnosti informovaný Dozorom Objednávateľa.
		5. Dozor Objednávateľa môže v takomto prípade stanoviť hodnotu tejto práce alebo povinnosti a odpočítať ju od čiastky inak splatnej pokiaľ práca alebo povinnosť nie je vykonaná , alebo ak je časť Diela vykonaná s vadami.
		6. Najneskôr do 30 dní po vydaní Protokolu o úplnom vyhotovení Diela predloží Dozoru Objednávateľa konečný súpis vykonaných prác pre účely vystavenia záverečnej faktúry, v ktorom Zhotoviteľ uvedie
			1. konečnú cenu všetkých prác vykonaných v súlade so Zmluvou k dátumu uvedenému v Protokole o úplnom vyhotovení Diela , a
			2. všetky ďalšie čiastky, ktoré Zhotoviteľ považuje za splatné.
		7. Ak Dozor Objednávateľa nesúhlasí s niektorou časťou návrhu konečného súpisu uskutočnených prác alebo ju nemôže overiť, poskytne Zhotoviteľ Dozoru Objednávateľa ďalšie informácie, ktoré tento odôvodnene požaduje a vykoná v návrhu také zmeny, aby medzi nimi došlo ku zhode. Zhotoviteľ následne pripraví a odovzdá Dozoru Objednávateľa konečný súpis vykonaných prác tak, ako sa na ňom zhodli. Tento schválený súpis prác bude považovaný za konečný súpis uskutočnených prác podľa tejto Zmluvy pre účely vystavenia záverečnej faktúry.
		8. V prípade kontroly vykonaných prác zo strany Poskytovateľa NFP alebo iného kontrolného orgánu je Zhotoviteľ povinný predložiť všetky vyžadované doklady v takom rozsahu, aby kontrolný orgán mohol posúdiť oprávnenosť schváleného rozsahu prác Dozorom Objednávateľa. Pokiaľ kontrolný orgán zistí akýkoľvek nesúlad medzi skutočne vykonanými prácami a prácami schválenými Dozorom Objednávateľa a uhradenými Objednávateľom, Zhotoviteľ je povinný akceptovať toto zistenie a postupovať v zmysle pokynov Dozoru Objednávateľa alebo Objednávateľa a to aj v prípade, ak to bude Zhotoviteľ rozporovať, pričom v takom prípade je povinný sa riadiť pokynmi Dozoru Objednávateľa alebo Objednávateľa až do nadobudnutia právoplatnosti konečného rozhodnutia príslušného orgánu o týchto nárokoch. V prípade zistenia neoprávnene vyfakturovaných čiastok je Zhotoviteľ povinný tieto čiastky dobropisovať alebo vrátiť Objednávateľovi iným spôsobom (napr. odpočtom z nasledujúcej faktúry).
	4. **Lehota plnenia**
		1. Zhotoviteľ začne práce na realizácií Diela tak skoro, ako je to primerane možné ihneď po nadobudnutí účinnosti tejto Zmluvy tak, aby celé Dielo vrátane všetkých súvisiacich plnení vyhotovil a dokončil v súlade s Harmonogramom prác **do** **ôsmych (8)** **mesiacov** odo dňa účinnosti Zmluvy (ďalej len „**Lehota plnenia**)“.
		2. Dielo sa považuje za vyhotovené v Lehote plnenia v prípade, ak je k uplynutiu Lehoty plnenia zhotovené riadne v súlade s touto Zmluvou a je spôsobilé na úspešné absolvovanie Preberacieho konania.
		3. Ak ďalej nie je uvedené inak, Zhotoviteľ bude mať nárok na predĺženie Lehoty plnenia, resp. predĺženie inej lehoty podľa tejto Zmluvy pokiaľ jeho oneskorenie bude spôsobené niektorou z nasledovných okolnosti:
			1. príčina, ktorá dáva Zhotoviteľovi nárok na predĺženie Lehoty vykonania Diela resp. predĺženie inej lehoty podľa niektorého z bodov tejto Zmluvy a/alebo Právnych predpisov;
			2. omeškanie, obmedzenie alebo iná príčina, za ktorú nesie zodpovednosť Objednávateľ, ktorá je priamou príčinou omeškania Zhotoviteľa;
			3. dôvody Vyššej moci (popísané v časti 3.2.5 tejto Zmluvy), ktoré sú priamou príčinou omeškania Zhotoviteľa;
			4. pokyn Objednávateľa, pokiaľ je takýto pokyn priamou príčinou omeškania a na túto skutočnosť bol Objednávateľ zo strany Zhotoviteľa upozornený;
			5. dôvody nepredvídateľné (ktoré nie sú primerane predvídateľné skúseným Zhotoviteľom k dátumu na predloženie Ponuky Zhotoviteľa vo verejnom obstarávaní) fyzických podmienok predstavujúce prírodné fyzické podmienky a umelé fyzické prekážky a znečisťujúce látky, s ktorými sa Zhotoviteľ stretne na Stavenisku v priebehu realizácie Diela, vrátane geologických a hydrologických podmienok s výnimkou klimatických podmienok;
			6. rozhodnutie, nekonanie alebo konanie orgánu verejnej správy, ktoré bráni Zhotoviteľovi vo vykonávaní Diela, alebo ktoré je predpokladom vykonávania Diela, ak vznik alebo trvanie prekážky nebol spôsobený konaním alebo opomenutím Zhotoviteľa;
			7. V prípade, že Zmluva výslovne ustanovuje určité obmedzenia pri výkone pracovnej činnosti (napr. obmedzenie pracovnej doby, výkon pracovnej činnosti počas prevádzky objektu a pod.), Zhotoviteľ ubezpečuje Objednávateľa, že uvedené nebráni vykonaniu Diela v Lehote plnenia a s ohľadom na vyššie uvedené bude svoje činnosti plánovať a koordinovať tak, aby bolo Dielo dokončené riadne a včas.
		4. Termíny stanovené v Harmonograme prác sa posunú o dobu, po ktorú nemôže Zhotoviteľ plniť svoje povinnosti z dôvodov podľa bodu 2.6.3, avšak Zhotoviteľ je povinný vynaložiť všetko úsilie na odstránenie tejto prekážky a ihneď ako to bude možné, plynule pokračovať vo vykonávaní Diela tak, aby Dielo bolo dokončené v najkratšom možnom čase.
		5. Najneskôr do troch (3) dní po tom, ako nastane alebo ako sa Zhotoviteľ dozvie, že nastala niektorá skutočnosť uvedená v bode 2.6.3, alebo akákoľvek iná skutočnosť, ktorá môže mať vplyv na plnenie Zmluvy podľa Harmonogramu prác, je Zhotoviteľ povinný bezodkladne oznámiť túto skutočnosť Objednávateľovi a Dozoru Objednávateľa. Toto oznámenie bude obsahovať:
			1. popis prekážky a dôvody na predĺženie času plnenia,
			2. predpokladanú dobu trvania prekážky,
			3. povinnosti, ktoré nie je alebo nebude možné vykonať,
			4. predpokladaný termín odovzdania dotknutej časti Diela.
		6. V prípade, ak sa prekážky podľa bodu 2.6.3 tejto Zmluvy vzťahujú len na časť Diela, čas plnenia stanovený v Harmonograme prác sa predlžuje len vo vzťahu k tej časti Diela, ktorá je týmito prekážkami dotknutá.
		7. Objednávateľ upozorňuje, že so zreteľom na podmienky Operačného programu je potrebné Dielo dokončiť najneskôr do 30. júla 2023, pričom Zhotoviteľ berie na vedomie, že najmä v prípade, ak by v dôsledku omeškania Zhotoviteľa nemalo dôjsť k úspešnému dokončeniu všetkých aktivít Projektu v súlade s podmienkami Operačného programu, Objednávateľovi hrozí čiastočné, prinajhoršom úplné, obmedzenie (krátenie) financovania Diela (Projektu) z prostriedkov Európskej únie na základe Zmlúv o NFP, čo v zmysle bodu 3.2 Zmluvy predstavuje priamu škodu Objednávateľa. Vzhľadom k ukončeniu programového obdobia 2014 – 2020 nie je možné predlžiť dobu realizácie aktivít projektu.
	5. **Harmonogram prác**
		1. Zhotoviteľ najneskôr do desiatich (10) dní odo dňa nadobudnutia účinnosti tejto Zmluvy predloží Dozoru Objednávateľa grafický Harmonogram prác. Harmonogram prác bude zodpovedať Požiadavkám Objednávateľa, Ponuke Zhotoviteľa a tejto Zmluve. Po odovzdaní Harmonogramu prác patrí Objednávateľovi lehota na preskúmanie Harmonogramu prác v trvaní piatich (5) pracovných dní. Na preskúmanie Harmonogramu prác platia primerane podmienky podľa bodu 2.3.2 tejto Zmluvy. Po schválení Harmonogramu prác Objednávateľom sa tento stáva pre Zmluvné strany záväzný.
		2. Zhotoviteľ vyhotoví Harmonogram prác tak, aby Zhotoviteľovi umožňoval postupnú kompletizáciu celého Diela vrátane vyhotovenia a dokončenia celého Diela a vrátane úspešného absolvovania všetkých Skúšok a Preberacieho konania v súlade s touto Zmluvou. Grafický Harmonogram prác bude obsahovať vyjadrenie časovej náročnosti jednotlivých úkonov, činností a prác vyjadrenú v dňoch. Harmonogram prác bude obsahovať stručný popis všetkých činností a prác podľa Požiadaviek Objednávateľa, ich vzájomnú postupnosť a časovou nadväznosť.
		3. Kedykoľvek to bude potrebné z dôvodu predĺženia Lehoty plnenia alebo kedykoľvek Harmonogram prác nebude zodpovedať Zmluve, alebo ak sa skutočný postup plnenia nezhoduje s Harmonogramom prác, Zhotoviteľ predloží Dozoru Objednávateľa revidovaný Harmonogram prác na preskúmanie za rovnakých podmienok ako sú uvedené v bode 2.7, a to najneskôr do piatich (5) dní odo dňa, kedy Objednávateľ vyzve Zhotoviteľa na predloženie takéhoto revidovaného Harmonogramu prác na preskúmanie. Pre vylúčenie pochybností platí, že revízia Harmonogramu prác podľa tohto bodu nemôže mať sama o sebe vplyv na predĺženie Lehoty plnenia, pokiaľ okolnosť vyvolávajúca potrebu revízie Harmonogramu prác zároveň nedáva Zhotoviteľovi právo na predĺženie resp. úpravu Lehoty plnenia podľa iného bodu tejto Zmluvy.
		4. Pokiaľ Objednávateľovi vzniknú akékoľvek škody z dôvodu nedodržania odsúhlaseného Harmonogramu prác, Zhotoviteľ bude plne zodpovedný za tieto škody vrátane finančného odškodnenia Objednávateľa, náhrady škody, úhrady dodatočných nákladov a strát Objednávateľa plynúce z nedodržania Harmonogramu prác.
		5. Bez toho, aby boli dotknuté ostatné ustanovenia tejto Zmluvy v prípade, že Zhotoviteľ mešká s plnením termínov alebo medzitermínov oproti Harmonogramu prác, Dozor Objednávateľa je oprávnený žiadať od Zhotoviteľa spolu s aktualizáciou Harmonogramu prác aj písomné stanovisko o prijatých opatreniach, ktoré zaručia, že ostatné termíny a medzitermíny v zmysle Harmonogramu prác budú dodržané.
	6. **Pokyny Objednávateľa**
		1. Objednávateľ je oprávnený Zhotoviteľovi vydávať pokyny, ktoré sa Zhotoviteľ zaväzuje splniť a dodržať, pričom sa uplatňujú podmienky uvedené nižšie.
		2. Zhotoviteľ je povinný plniť iba pokyny vydané Dozorom Objednávateľa alebo inou osobou Objednávateľa, ktorú Objednávateľ písomne oznámil Zhotoviteľovi.
		3. Zhotoviteľ je vždy povinný konať v súlade s pokynmi Objednávateľa a nie je oprávnený sa od týchto pokynov odchýliť, ibaže (i) obdrží predchádzajúci písomný súhlas Objednávateľa, (ii) je také odchýlenie nevyhnutné urobiť v prípade bezprostredne hroziacej ujmy a stavu núdze na ochranu záujmov Objednávateľa a získanie predchádzajúceho písomného súhlasu Objednávateľa nie je možné rozumne vyžadovať alebo (iii) sú tieto pokyny Objednávateľa v rozpore so Zmluvou.
		4. Zhotoviteľ je povinný bezodkladne Objednávateľa písomne upozorniť na nevhodnosť pokynov Objednávateľa, ak Zhotoviteľ môže túto nevhodnosť zistiť pri vynaložení odbornej starostlivosti. Taktiež je povinný Objednávateľa písomne upozorniť, ak sú tieto pokyny Objednávateľa v rozpore s Právnymi predpismi, inak bude zodpovedný za škodu spôsobenú splnením takéhoto pokynu Objednávateľa.
		5. V prípade oznámenia Zhotoviteľa o nevhodnosti pokynu Objednávateľa Objednávateľ do desiatich (10) pracovných dní písomne oznámi Zhotoviteľovi, či na vydanom pokyne trvá alebo nie. Pokiaľ Objednávateľ Zhotoviteľovi písomne oznámi, že na pokyne trvá napriek písomnému oznámeniu Zhotoviteľa o nevhodnosti pokynu, Zhotoviteľ bude povinný takýto pokyn Objednávateľa splniť, nebude však zodpovedný za prípadnú škodu spôsobenú splnením takéhoto pokynu Objednávateľa. Ak Objednávateľ neoznámi Zhotoviteľovi vo vyššie uvedenej lehote, že trvá na svojom pokyne, má sa za to, že Objednávateľ netrvá na splnení takéhoto pokynu Objednávateľa a Zhotoviteľ tento pokyn Objednávateľa nesplní.
		6. Zhotoviteľ upozorní Objednávateľa vždy, keď je pravdepodobné, že sa realizácia Diela omešká alebo preruší, ak nevhodný pokyn Objednávateľa prekáža v riadnom vykonávaní Diela alebo ak pokyn Objednávateľa nebude vydaný v primeranom čase v zmysle Zmluvy. Toto upozornenie musí obsahovať podrobnosti o predmetnom pokyne Objednávateľa, podrobnosti o tom, prečo a dokedy by mal byť vydaný, a podrobnosti o povahe a rozsahu omeškania.
		7. V prípade, ak Zhotoviteľ oznámi Objednávateľovi, že pokyn má mať dopad na Lehotu plnenia a/alebo má mať pokyn dopad na Zmluvnú cenu Zhotoviteľ bezodkladne najneskôr však do desiatich (10) dní Objednávateľovi doručí návrh na zmenu podľa bodu 2.9 tejto Zmluvy.
		8. Ak Zhotoviteľovi vznikne omeškanie, ako dôsledok toho, že Objednávateľ nevydal pokyn v čase dohodnutom v tejto Zmluve, alebo boli práce prerušené v dôsledku nevhodného pokynu, ktorý je špecifikovaný v upozornení s priloženými podrobnosťami, Zhotoviteľ bude mať nárok na predĺženie termínu plnenia oproti pôvodným termínom v dôsledku každého takého omeškania a nárok na úhradu nákladov spojených s omeškaním alebo prerušením realizácie Diela. V takom prípade sa postupuje podľa bodu 2.9 tejto Zmluvy a Zhotoviteľ doručí Dozoru Objednávateľa návrh na zmenu Zmluvy.
		9. Pokiaľ si niektorá záležitosť počas vykonávania Diela vyžaduje vyjadrenie alebo stanovisko Objednávateľa, Zhotoviteľ môže požiadať o vydanie pokynu Objednávateľa. Objednávateľ je povinný vydať pokyn do piatich (5) pracovných dní odo dňa, kedy Zhotoviteľ o vydanie pokynu požiadal.
	7. **Zmeny a úpravy**
		1. Dozor Objednávateľa je oprávnený kedykoľvek so súhlasom Objednávateľa navrhnúť uskutočnenie zmien formou žiadosti o predloženie návrhu uskutočnenia zmeny Zhotoviteľovi. Zhotoviteľ nevykoná žiadnu zmenu Diela, pokiaľ Objednávateľ návrh zmeny neschváli. Pokiaľ tak vyplýva z tejto Zmluvy, môže návrh na zmenu Zmluvy predložiť Dozoru Objednávateľa aj priamo Zhotoviteľ bez výzvy Objednávateľa.
		2. Každá zmena môže zahŕňať najmä:
			1. zmeny v množstvách ktorejkoľvek položky prác zahrnutých v Zmluve;
			2. zmeny v kvalite a iných vlastnostiach niektorej položky prác,
			3. vynechanie niektorej práce,
			4. akúkoľvek dodatočnú prácu, alebo
			5. zmenu Harmonogramu prác.
		3. Ak nie je ďalej uvedené inak, návrhy uskutočnenia zmeny podľa tohto bodu 2.9 Zmluvy budú vypracované na náklady Zhotoviteľa a budú obsahovať údaje uvedené v bode 2.9.6 tejto Zmluvy.
		4. Keď Dozor Objednávateľa požiada Zhotoviteľa o návrh zmeny alebo kedykoľvek je tak povinný alebo oprávnený Zhotoviteľ urobiť podľa tejto Zmluvy sám, predloží Zhotoviteľ bez zbytočného odkladu, najneskôr však do desiatich (10) dní od obdŕžania žiadosti Dozoru Objednávateľa o predloženie návrhu uskutočnenia zmeny Dozoru Objednávateľa návrh na uskutočnenie zmeny alebo oznámenie (s uvedením odôvodneného vysvetlenia), že nie je schopný včas zabezpečiť vypracovanie návrhu zmeny, alebo že taká zmena nie je uskutočniteľná alebo nie je vhodná a mohla by negatívne ovplyvniť realizáciu alebo prevádzkovanie Diela.
		5. Ak si vyžaduje vypracovanie návrhu uskutočnenia zmeny preukázateľne dlhšiu dobu ako desať (10) dní, oznámi to Zhotoviteľ bezodkladne Dozoru Objednávateľa.
		6. Návrh uskutočnenia zmeny bude obsahovať nasledujúce údaje:
			1. popis navrhovaných prác, ktoré je treba vykonať/vynechať a/alebo upraviť;
			2. ak má tento návrh mať vplyv na Harmonogram prác tak upravený Harmonogram prác (vrátane oboznámenia Objednávateľa o možných negatívnych dôsledkoch na Dielo a na určený čas jeho vykonania vyplývajúcich z požadovanej zmeny rozsahu Diela, ak také sú); v prípade zmeny rozsahu vykonávaného Diela vo forme „naviac prác“ v súhrnnej výške do 5 % zo Zmluvnej ceny sa Zhotoviteľ zaväzuje vykonať takéto zmeny bez vplyvu na Lehotu plnenia; a
			3. ak má tento návrh mať vplyv na Zmluvnú cenu, tak návrh Zhotoviteľa na ocenenie (pozitívne či negatívne) zmeny.
		7. Každá zmena bude ocenená v súlade s nasledovným postupom:
			1. ak sa oceňovaná práca resp. plnenie zhoduje s označením položky uvedenej v Rozpočte Zmluvnej ceny pri ocenení tejto časti zmeny sa vždy použije položka práce, resp. plnenia ako je táto cena uvedená v Rozpočte Zmluvnej ceny;
			2. ak sa práca resp. plnenie nie úplne zhoduje s označením žiadnej položky v Rozpočte Zmluvnej ceny, tak sa použije položka za podobnú prácu určenú Dozorom Objednávateľa;
			3. ak návrh na zmenu obsahuje položku práce, pre ktorú Rozpočet Zmluvnej ceny neustanovuje žiadnu jednotkovú cenu, použije sa iná vhodná jednotková cena pre položku práce podobného charakteru vykonávanú za podobných podmienok určenú dohodou Zmluvných strán. Ceny uvedené v týchto cenníkoch sú maximálne a rozhodujúca je vždy nižšia cena.
		8. Dozor Objednávateľa bez zbytočného odkladu po obdŕžaní návrhu na zmenu tento návrh posúdi a písomne vyhotoví o tom správu v ktorej uvedie, že k návrhu zmeny nemá pripomienky alebo k návrhu vznesie pripomienky a vráti ho Zhotoviteľovi bezodkladne na vykonanie opravy, doplnenia alebo prepracovania. V prípade pripomienok Dozoru Objednávateľa je Zhotoviteľ povinný bezodkladne predložiť opravený, doplnený alebo prepracovaný návrh uskutočnenia zmeny.
		9. Každý pokyn na uskutočnenie zmeny bude potom, ako Dozor Objednávateľa uvedie, že k nemu nemá pripomienky, bude predložený na schválenie a podpis Objednávateľovi. Po schválení a podpise návrhu na uskutočnenie zmeny zo strany Objednávateľa bude tento návrh predložený na podpis Zhotoviteľovi. V prípade, ak sa návrh na uskutočnenie zmeny bude zhodovať s návrhom, ktorý predložil Zhotoviteľ, Zhotoviteľ bude povinný takýto návrh podpísať. Takto vydaný pokyn na uskutočnenie zmeny následne potvrdený písomne Zhotoviteľom, predstavuje dodatok k Zmluve. Zhotoviteľ je následne povinný realizovať všetky svoje činnosti podľa Zmluvy so zohľadnením zmien. Zhotoviteľ je povinný viesť podrobnú evidenciu navrhovaných, odmietnutých a odsúhlasených zmien po celú dobu až do vydania záverečnej faktúry na základe Protokolu o úplnom vyhotovení Diela.
		10. Až do podpisu návrhu na zmenu podľa bodu 2.9.9 zo strany Objednávateľa Zhotoviteľ nesmie zastaviť žiadne práce na Diele a je povinný pokračovať v plnení Zmluvy v existujúcom rozsahu a podmienkach, pokiaľ takéto plnenie nemôže mať dopad na budúce plnenie podľa prerokovávaného návrhu na zmenu alebo pokiaľ nemôže inak negatívne ovplyvniť postup prác, Zmluvnú cenu a/alebo Harmonogram prác. V takom prípade na túto skutočnosť Zhotoviteľ Objednávateľa upozorní a vyžiada si od Objednávateľa pokyn podľa bodu 2.8 tejto Zmluvy. V takom prípade Objednávateľ pokynom určí, či má Zhotoviteľ (i) pozastaviť práce a počkať na potvrdenie návrhu na zmenu, (ii) či má pokračovať v pôvodnom rozsahu prác, (iii) či má pokračovať v prácach podľa prerokovávaného návrhu na zmenu alebo (iv) Objednávateľ rozhodne inak.
		11. Vzhľadom na skutočnosť, že realizácia Diela je spolufinancovaná z prostriedkov poskytnutých Objednávateľovi na základe Zmluvy o NFP, Zhotoviteľ berie na vedomie, že Objednávateľ je povinný vyžiadať si k návrhu zmeny aj stanovisko príslušného Riadiaceho orgánu alebo Sprostredkovateľského orgánu, pričom do doby doručenia stanoviska tohto orgánu Objednávateľovi lehoty podľa tohto bodu 2.9 Zmluvy neplynú. V naliehavých a odôvodnených prípadoch môže Dozor Objednávateľa vydať pokyn, aby Zhotoviteľ zmenu začal realizovať aj pred schválením zmeny podľa predchádzajúcej vety, ak ide o prípady určené v Zmluve o NFP, v dokumentácii Operačného programu resp. ak tak ustanoví príslušný orgán (ďalej spolu len „osobitné pravidlá Operačného programu“)
		12. Pre vylúčenie pochybností platí, že v prípade pokynu na zmenu podľa bodu 2.8 a/alebo v prípade inej zmeny Zmluvy, ktorou budú niektoré práce vynechané alebo inak dôjde k zúženiu prác alebo Diela, Zhotoviteľovi v rozsahu týchto menej prác zaniká právo aj povinnosť tieto práce vykonať, Zhotoviteľ nebude mať nárok na ich zaplatenie a nebude mať v dôsledku zúženia rozsahu prác a/alebo Diela nárok na úhradu ušlého zisku ani inej škody.
		13. Zmluvné strany berú na vedomie a rešpektujú, že Zmluvu možno zmeniť počas jej trvania bez nového verejného obstarávania za podmienok stanovených § 18 zákona č. 343/2015 Z. z. o verejnom obstarávaní a o zmene a doplnení niektorých zákonov. O každej zmene rozsahu vykonávania Diela uzatvoria Zmluvné strany písomný dodatok k tejto Zmluve. Ak osobitné pravidlá Operačného programu neustanovujú inak, uzatvorenie dodatku podlieha schváleniu Riadiacim orgánom alebo Sprostredkovateľským orgánom.
	8. **Skúšky**
		1. Pred odovzdaním Diela (resp. časti Diela), je Zhotoviteľ za účasti Objednávateľa a v súlade s Harmonogramom prác povinný vykonať príslušné Skúšky Diela alebo jeho častí konkrétne materiálov, konštrukcií a prác v rámci kontrolných a skúšobných plánov, kontrola ich výsledkov spolu s dokladmi preukazujúcimi kvalitu uskutočnených prác a dodávok (atesty, protokoly). Na základe týchto Skúšok musí Zhotoviteľ preukázať, že Dielo, (resp. príslušná časť Diela) je spôsobilé a pripravené pre riadnu prevádzku, a že spĺňajú všetky Požiadavky Objednávateľa, vyhovujú Ponuke Zhotoviteľa a všetkým Právnym predpisom a spĺňajú ostatné požiadavky na základe Zmluvy vzťahujúce sa na príslušnú časť Diela.
		2. Pred Skúškami Zhotoviteľ v dostatočnom časovom predstihu, najmenej však desať (10) pracovných dní, doručí Dozoru Objednávateľa oznámenie o mieste a termíne Skúšok a podrobný harmonogram Skúšok obsahujúci jednotlivé sledy testovania a priebeh Skúšok. Harmonogram Skúšok bude obsahovať časový harmonogram jednotlivých plánovaných úkonov testovania, ako aj ich opis.
		3. Skúšky Diela (resp. príslušnej časti Diela) budú zahŕňať všetky prevádzkové skúšky za účelom preukázania, že Dielo (resp. príslušná časť Diela) môže byť prevádzkované bezpečne tak, ako je špecifikované v Zmluve, za všetkých dostupných prevádzkových podmienok, a že Dielo (resp. príslušná časť Diela) vyhovuje Zmluve. Skúšky budú prebiehať a harmonogram Skúšok bude zodpovedať testovaniu v nasledovnom slede:
			1. skúšky pred uvedením do prevádzky (tam kde sa osobitná prevádzka, resp. funkčnosť Technologických zariadení testuje), ktoré budú zahŕňať príslušné kontroly a skúšky funkčnosti (bez prevádzky) za účelom preukázania správnej inštalácie Technologických zariadení a toho, že Dielo (resp. príslušná časť Diela) môže bezpečne podstúpiť skúšky podľa bodu b) nižšie;
			2. skúšky pri uvádzaní do prevádzky a kde sa nevyžaduje prevádzka tak skúšky pri užívaní, ktoré budú zahŕňať všetky obvykle vyžadované prevádzkové skúšky za účelom preukázania, že Dielo a/alebo jeho jednotlivé časti môžu byť prevádzkované bezpečne tak, ako je špecifikované, za všetkých dostupných prevádzkových podmienok v súlade s účelom na ktorý je Dielo určené.
		4. Pred Skúškami príslušnej časti Diela Zhotoviteľ doručí v rámci podrobného harmonogramu Skúšok aj podrobný opis všetkých úkonov a náplň činností testovania minimálne v rozsahu opisu:
			1. organizačných, kontrolných a technických činností,
			2. predpisov pre činnosť pred uvedením do prevádzky, pri uvádzaní do prevádzky, počas prevádzky a pri zastavení jednotlivých Technologických zariadení v rámci príslušnej časti Diela;
			3. požiadaviek na počty a skladbu prevádzkových pracovníkov;
			4. všetkých bezpečnostných pokynov a predpisov pre vykonanie Skúšok.

Zhotoviteľ pre účely Skúšok zabezpečí a poskytne všetky prístroje, vybavenie, asistenciu, dokumenty a iné informácie, elektrinu, zariadenia, materiály, personál a všetko ostatné tak, aby Skúšky prebehli v súlade so Zmluvou. Náklady na vykonanie Skúšok znáša Zhotoviteľ.

Podrobnosti o ktorýchkoľvek Skúškach môžu tiež vyplývať z Právnych predpisov alebo ich môže stanoviť Dozor Objednávateľa.

* + 1. O priebehu každých Skúšok budú Zmluvné strany viesť podrobné technické záznamy, ktoré budú obsahovať všetky podstatné informácie o priebehu a výsledku každých Skúšok tak, aby na ich základe bolo možné kvalifikovane zhodnotiť priebeh a výsledky Skúšok. Tieto záznamy budú podkladom pre každý protokol o Skúškach vyhotovený podľa bodu 2.10.6 tejto Zmluvy.
		2. O výsledku každých Skúšok bude vyhotovený samostatný protokol, ktorý podpíšu oprávnení zástupcovia oboch Zmluvných strán. Ak Dielo alebo jeho časť nevyhovie Skúškam platia nasledovné podmienky:
			1. ak ktorákoľvek časť Diela nevyhovie Skúškam, okrem nedostatkov drobných vád, ktoré nebránia riadnemu užívaniu príslušnej časti Diela, Objednávateľ môže požadovať, aby Zhotoviteľ napravil vady tejto časti Diela kvôli ktorým nevyhovelo Skúškam, a aby Zhotoviteľ vykonal opakované Skúšky za rovnakých podmienok. To sa vzťahuje na ktorúkoľvek časť Skúšok; a zároveň
			2. v prípade, ak Objednávateľ nariadi vykonať opakované Skúšky a príslušná časť Diela alebo celé Dielo nevyhovie ani opakovaným Skúškam, Objednávateľ môže nariadiť ďalšie opakovanie Skúšok alebo Dielo ako celok odmietnuť a odstúpiť od Zmluvy.
		3. Odstránenie nedostatkov po neúspešných Skúškach resp. úspešné vykonanie opakovaných Skúšok nezbavuje Zhotoviteľa zodpovednosti za omeškanie s riadnym vykonaním Diela v Lehote plnenia a Objednávateľa nezbavuje nároku na náhradu škody a zaplatenie zmluvnej pokuty podľa tejto Zmluvy.
		4. Akékoľvek náklady spojené s opakovaním ktorýchkoľvek Skúšok podľa tejto Zmluvy znáša v plnej miere Zhotoviteľ. Na každé opakované Skúšky sa uplatňuje tento bod 2.10 primerane.
	1. **Preberacie konanie**
		1. Preberacie konanie je konanie, v ktorom Objednávateľ v nadväznosti na Skúšky preverí, že Dielo (resp. samostatne odovzdávaná časť Diela), a k tomu zodpovedajúca Dokumentácia Zhotoviteľa a ostatné plnenia podľa Zmluvy nemajú vady a spĺňajú požiadavky podľa tejto Zmluvy, a ktoré sa končí vydaním protokolu (alebo odmietnutím vydania), ktorým Objednávateľ deklaruje splnenie záväzkov Zhotoviteľa vykonať a dokončiť príslušnú časť Diela (resp. celé Dielo) riadne (konanie podľa tohto bodu ďalej aj ako „**Preberacie konanie**“ a protokol vydaný v Preberacom konaní ďalej aj ako „**Preberací protokol**“).
		2. Preberacie konanie sa uskutoční k Dielu ako celku. Zhotoviteľ je povinný k Preberaciemu konaniu predložiť Objednávateľovi minimálne nasledovné doklady:
			1. opis a zdôvodnenie vykonaných odchýlok od schváleného projektu Diela;
			2. dodacie listy k všetkým Technologickým zariadeniam;
			3. protokol o úspešnom absolvovaní všetkých Skúšok;
			4. všetku Dokumentáciu Zhotoviteľa vzťahujúcu sa k odovzdávanej časti Diela, ak ešte nebola Objednávateľovi podľa tejto Zmluvy odovzdaná, najmä tak dokumentáciu skutočného vyhotovenia, prevádzkové poriadky, manuály údržby a ostatnú dokumentáciu vzťahujúcu sa k odovzdávanej časti Diela;
			5. všetky doklady o nakladaní s odpadmi v zmysle zákona č. 79/2015 Z. z o odpadoch v znení neskorších predpisov;
			6. certifikáty a ďalšie dokumenty preukazujúce zhodu použitých materiálov a záznamy zo všetkých skúšok materiálov;
			7. dve kópie stavebného denníka;
			8. akékoľvek ďalšie dokumenty, ktoré majú byť Objednávateľovi odovzdané na základe tejto Zmluvy, Požiadaviek Objednávateľa, Ponuky Zhotoviteľa alebo Právnych predpisov.
		3. Preberacie konanie sa začína dňom predloženia žiadosti o vydanie Preberacieho protokolu spolu so všetkými dokumentmi podľa bodu 2.11.2 vyššie. Predloženie žiadosti o vydanie Preberacieho protokolu Objednávateľovi znamená, že podľa názoru Zhotoviteľa je Dielo (resp. samostatne odovzdávaná časť Diela) vykonané a dokončené riadne v súlade so Zmluvou, nemá vady, a je pripravené k úspešnému Preberaciemu konaniu. Zhotoviteľ najmenej 5 dní pred odovzdaním a prevzatím diela vyzve objednávateľa na jeho prevzatie. Riadne dokončené Dielo (resp. samostatne odovzdávaná časť Diela) je také, ktoré je dokončené bez vád a v súlade s touto Zmluvou.
		4. Do štrnástich (14) dní odo dňa začatia Preberacieho konania je Objednávateľ povinný:
			1. vydať Zhotoviteľovi Preberací protokol s uvedením dátumu, kedy bolo Dielo (resp. samostatne odovzdávaná časť Diela) dokončené v súlade so Zmluvou, s výnimkou drobných vád, ktoré nebránia užívaniu Diela (resp. samostatne odovzdávanej časti Diela) pre zamýšľaný účel. Preberací protokol musí obsahovať minimálne nasledovné údaje:
				1. označenie Diela (resp. samostatne odovzdávanej časti Diela) podľa stavebných objektov (SO) alebo prevádzkových súborov (PS);
				2. zoznam osôb zúčastnených na prevzatí odovzdávanej časti;
				3. súpis odovzdaných podkladov a dokumentov týkajúcich sa Diela resp. dokumentáciu skutočnej realizácie stavby (DSRS) (resp. samostatne odovzdávanej časti Diela); Dokumentáciu skutočnej realizácie stavby vrátane dokladovej časti vyhotoví v 3 vyhotoveniach v listinnej forme a 1x v elektronickej forme [(\*.doc, \*.xls, \*.pdf – textová časť), (\*.dwg, \*.dng, \*.pdf – výkresová časť)] na CD, resp. DVD nosiči. DSRS bude obsahovať aj súhrnnú technickú správu pre celú stavbu s celkovou situáciou stavby.
				4. súpis prípadných vád a lehoty na ich odstránenie;
				5. miesto a čas preberacieho konania;
				6. podpisy zúčastnených osôb; alebo
			2. zamietnuť žiadosť o vydanie Preberacieho protokolu s uvedením vád Diela (resp. samostatne odovzdávanej časti Diela) a prác, ktoré musí Zhotoviteľ vykonať, aby bolo Dielo (resp. samostatne odovzdávaná časť Diela)v súlade so Zmluvou.
		5. Vydaním Preberacieho protokolu sa končí Preberacie konanie. Vydanie Preberacieho protokolu Zhotoviteľ Objednávateľovi potvrdí podpisom Preberacieho protokolu. Pokiaľ Zhotoviteľ podpisom nepotvrdí Objednávateľovi vydanie Preberacieho protokolu do troch (3) pracovných dní odo dňa, kedy bol Zhotoviteľovi doručený, má sa za to, že vydanie Preberacieho protokolu Zhotoviteľ podpisom potvrdil v posledný deň tejto lehoty.
		6. Dňom podpisu Preberacieho protokolu oboma Zmluvnými stranami podľa bodu 2.11.5 prechádza na Objednávateľa vlastníctvo k Dielu (resp. samostatne odovzdávanej časti Diela) a nebezpečenstvo škody na Diele (resp. samostatne odovzdávanej časti Diela).
		7. Pre vylúčenie pochybností, ak bude Dielo k dátumu uplynutia Lehoty plnenia zjavné vady zistené v rámci Preberacieho konania podľa tohto bodu 2.11 Zmluvy, má sa za to, že Zhotoviteľ sa dostal do omeškania s riadnym a včasným plnením k dátumu uplynutia Lehoty plnenia, a to bez ohľadu na to, či boli vady v rámci Preberacieho konania zistené po tomto dátume (resp. týchto dátumoch). Odstránenie vytknutých vád Zhotoviteľom a následné vydanie Preberacieho protokolu podľa tohto článku Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s povinnosťou plniť riadne a včas v Lehote plnenia.
		8. V prípade, že Objednávateľ odmietne vydať Preberací protokol postupom podľa bodu 2.11.4b), Zhotoviteľ po odstránení vytknutých vád opätovne predloží žiadosť o vydanie Preberacieho protokolu a Objednávateľovi plynie lehota v zmysle bodu 2.11.4 tejto Zmluvy, pričom bod 2.11.5 sa aplikuje primerane. Opätovným vykonaním Preberacieho konania nie je dotknutý tento bod 2.11.8. Pre vylúčenie pochybností, bez ohľadu na to, kedy Objednávateľ vydá Preberací protokol napr. aj pre prípad opakovaného Preberacieho konania platí, že pokiaľ k uplynutiu Lehoty plnenia nebolo Dielo spôsobilé na úspešné ukončenie Preberacieho konania, Zhotoviteľ sa dostal do omeškania ku dňu nasledujúcemu po uplynutí Lehoty plnenia. Vyššie uvedené znamená, že odstránenie vytknutých vád Zhotoviteľom a následné vydanie Preberacieho protokolu v Preberacom konaní Zhotoviteľa nezbavuje zodpovednosti za škodu a omeškanie a Objednávateľa nezbavuje nároku na zmluvnú pokutu za omeškanie Zhotoviteľa s riadnym a včasným plnením v Lehote plnenia.
		9. V prípade, ak Objednávateľ vydá Preberací protokol podľa bodu 2.11.4a) s výnimkou drobných vád, ktoré nebránia užívaniu Diela (resp. samostatne odovzdávanej časti Diela), Objednávateľ v Preberacom protokole určí alebo sa so Zhotoviteľom dohodne na primeranej lehote na odstránenie týchto vád.
		10. Pokiaľ Zhotoviteľ neodstráni vady príslušnej časti Diela v dodatočnej primeranej lehote určenej v Preberacom protokole podľa bodu 2.11.4a) vzniká Objednávateľovi nárok na zaplatenie zmluvnej pokuty podľa bodu 3.5.1c) tejto Zmluvy. V prípade, ak vznikne Objednávateľovi škoda v dôsledku užívania príslušnej časti Diela s vadami uvedenými v Preberacom protokole, Zhotoviteľ Objednávateľa za túto škodu odškodní v plnom rozsahu.
		11. Po úplnom odstránení vád Diela podľa Zmluvy a po splnení všetkých ostatných povinností Zhotoviteľa súvisiacich s vykonaním a dodaním Diela a súvisiacej Dokumentácie Zhotoviteľa, Zmluvné strany vyhotovia Protokol o úplnom vyhotovení Diela, ktorým Objednávateľ deklaruje splnenie všetkých záväzkov spojených s vykonaním Diela.
1. **SPOLOČNÉ USTANOVENIA**
	1. **Zmluvná cena a platobné podmienky**
		1. Zmluvná cena za plnenie predmetu Zmluvy je stanovená dohodou Zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon o cenách.
		2. Zmluvná cena za vyhotovenie Diela a za všetky súvisiace plnenia podľa tejto Zmluvy je nasledovná:

Cena bez DPH: .......................................................................................................

Sadzba DPH: .......................................................................................................

Cena s DPH: .......................................................................................................

(slovom: ....................................................................................................................)

(ďalej aj ako „**Zmluvná cena**“)

V prípade prenesenia daňovej povinnosti podľa § 69 ods. 12 písm. j) zákona
č. 222/2004 Z. z. o DPH v znení neskorších predpisov, bude Zhotoviteľ fakturovať cenu bez DPH s upozornením na prenesenie daňovej povinnosti.

* + 1. Zmluvná cena je stanovená Rozpočtom Zmluvnej ceny a jej zmena je možná iba za podmienok a postupom stanoveným touto Zmluvou a Zákonom o verejnom obstarávaní. Pre odstránenie akýchkoľvek pochybností zmluvné strany potvrdzujú, že na Zmluvnú cenu nemá vplyv inflácia, zmena nákladov, ani žiadne iné okolnosti, pokiaľ táto Zmluva výslovne nestanovuje inak.
		2. Zmluvná cena je premietnutá v Rozpočte Zmluvnej ceny, ktorý tvorí časť Ponuky Zhotoviteľa. Zmluvná cena a Rozpočet Zmluvnej ceny zahŕňa všetky náklady nevyhnutné na riadne vyhotovenie a dokončenie Diela a Dokumentácie Zhotoviteľa všetkých Skúšok a odstránenia všetkých vád Diela a Dokumentácie Zhotoviteľa, a zahŕňa v sebe všetky ostatné plnenia v rozsahu a na základe tejto Zmluvy. Zmluvná cena pokrýva všetky zmluvné záväzky a všetky povinnosti nevyhnutné pre riadne plnenie tejto Zmluvy, vrátane nákladov na všetky materiály, súčiastky, diely, clá, dane, personálne zabezpečenie, zariadenia, energie, dopravu, poplatky a akékoľvek iné náklady, ktoré bude nutné vynaložiť podľa tejto Zmluvy na riadne splnenie záväzkov Zhotoviteľa. Pokiaľ určité plnenie nie je obsiahnuté v Rozpočte Zmluvnej ceny ako samostatná položka, má sa za to, že cena za túto prácu/plnenie je zahrnutá v ostatných položkách Rozpočtu Diela.
		3. Zhotoviteľ je oprávnený si uplatňovať na úhradu a Objednávateľ je povinný uhradiť len Dozorom Objednávateľa potvrdené práce na základe Dozorom Objednávateľa potvrdených ocenených súpisov vykonaných plnení podľa bodu 2.5.3 tejto Zmluvy.
		4. Spravidla do siedmich (7) dní po vydaní potvrdenia Dozoru Objednávateľa podľa bodu 2.5.3 tejto Zmluvy, Zhotoviteľ doručí Objednávateľovi faktúru - daňový doklad za uskutočnené plnenie na čiastku, ktorú Dozor Objednávateľa potvrdil za splatnú.
		5. Na fakturáciu Zmluvnej ceny sa ďalej budú uplatňovať nasledovné ustanovenia:
			1. Každá faktúra doručená Objednávateľovi na zaplatenie musí obsahovať minimálne údaje vyžadované pre takéto doklady Právnymi predpismi a dôvod fakturácie s odkazom na Zmluvu.
			2. Každá faktúra bude uhradená bezhotovostným prevodom na účet Zhotoviteľa uvedený v záhlaví Zmluvy.
			3. Ku každej faktúre budú priložené kópie nasledovných dokumentov:
				1. Dozorom Objednávateľa schválený ocenený súpis skutočne vykonaných prác potvrdzujúci nárok na príslušnú platbu;
				2. správa za fakturačné obdobie s porovnaním skutočného a plánovaného postupu prác podľa Harmonogramu prác;
				3. fotografie dokumentujúce postup výroby v rozsahu a podrobnostiach požadovaných Dozorom Objednávateľa;
				4. zostatkové rozpočty predložené aj v elektronickej podobe Dozoru Objednávateľa za každé fakturačné obdobie (t. j. celkové množstvo a náklad z Rozpočtu Zmluvnej ceny, celkové prestavané množstvo a náklad za predchádzajúce obdobie, celkové prestavané množstvo a náklad za fakturačné obdobie a zostatkové množstvo a náklad).
			4. V prípade požiadavky Riadiaceho orgánu alebo Sprostredkovateľského orgánu na formálnu úpravu vystavených faktúr, resp. iných Usmernení k fakturácii a následného predkladania Žiadosti o platbu na RO / SO , bude Zhotoviteľ postupovať podľa pokynov a usmernení Objednávateľa.
		6. Splatnosť faktúr na čiastky Zmluvnej ceny podľa tejto Zmluvy je šesťdesiat (60) dní od doporučeného doručenia faktúry bez nedostatkov do sídla Objednávateľa v zmysle Zmluvy. S prihliadnutím na spôsob financovania realizácie Diela (z nenávratného finančného príspevku poskytnutého Objednávateľovi zo strany Poskytovateľa NFP) zmluvné strany vyhlasujú, že zmluvné dojednanie dlhšej lehoty na splnenie peňažného záväzku podľa predchádzajúcej vety nie je v hrubom nepomere k právam a povinnostiam vyplývajúcim zo záväzkového vzťahu pre jednotlivé Zmluvné strany a takéto osobitné dojednanie odôvodňuje povaha predmetu plnenia záväzku.
		7. V prípade, že Zhotoviteľ neplní svoje finančné povinnosti, t. j. nevykonáva úhrady jednotlivých faktúr za práce a dodávky, ktoré pre neho realizujú Subdodávatelia, Objednávateľ poskytne Zhotoviteľovi primeranú lehotu na vykonanie nápravy. Počas plynutia takto poskytnutej lehoty je Objednávateľ oprávnený zadržať výplatu čiastkových faktúr (resp. záverečnej faktúry) vystavených Zhotoviteľom až do času, kedy nebudú záväzky Zhotoviteľa voči Subdodávateľom splnené. Počas doby zadržania platieb podľa tohto odseku Zmluvy nie je Objednávateľ v omeškaní so zaplatením svojich peňažných záväzkov voči Zhotoviteľovi a Zhotoviteľovi nevzniká nárok na žiadne zákonné ani zmluvné sankcie.
		8. Objednávateľ je oprávnený kedykoľvek jednostranne započítať na zaplatenie Zmluvnej ceny akékoľvek splatné záväzky (o. i. zmluvné pokuty a/alebo iné sankcie, resp. akékoľvek nároky, na ktoré má voči Zhotoviteľovi podľa tejto Zmluvy nárok). Zhotoviteľ je oprávnený započítať svoje pohľadávky zo Zmluvy voči pohľadávkam Objednávateľa len s predchádzajúcim písomným súhlasom Objednávateľa.
	1. **Riziko a zodpovednosť za škodu**
		1. Zhotoviteľ zodpovedá bez obmedzenia za všetky škody, ktoré vzniknú jeho zavinením, ktoré vzniknú Objednávateľovi a iným osobám na Stavenisku, na samotnom Diele, na veciach, ako aj na osobách, pri prácach, ktorými bol poverený bez ohľadu na to, či tieto práce budú vykonané jeho zamestnancami alebo pracovníkmi, alebo ním poverenými Subdodávateľmi.
		2. Škodou sa rozumie aj škoda spočívajúca v povinnosti Objednávateľa vrátiť časť nenávratného finančného príspevku na financovanie predmetu Diela Poskytovateľovi NFP, resp. sankcia uložená Objednávateľovi Poskytovateľom NFP v prípade, ak Dielo nebude vykonané riadne a/alebo v Lehote plnenia z dôvodov na strane Zhotoviteľa. Nárok na náhradu škody nevylučuje právo Objednávateľa uplatniť zmluvnú pokutu v súlade s podmienkami Zmluvy.
		3. Škodou sa rozumie aj akákoľvek sankcia alebo pokuta uložená Objednávateľovi zo strany orgánov verejnej správy alebo orgánov štátnej správy za porušenia akýchkoľvek povinností súvisiacich s plnením Zmluvy, za ktoré nesie zodpovednosť Zhotoviteľ.
		4. Zhotoviteľ odškodní Objednávateľa od všetkých nárokov, škôd, strát a nákladov v súvislosti s poškodením alebo stratou akéhokoľvek majetku, nehnuteľného alebo hnuteľného v rozsahu, v akom toto poškodenie alebo strata vyplýva z dôvodov Dokumentácie Zhotoviteľa, vyhotovenia alebo dokončenia Diela a odstránenia akýchkoľvek vád alebo ak sa dá pripísať akejkoľvek nedbanlivosti, úmyselnému činu alebo porušeniu Zmluvy Zhotoviteľom.
		5. Zhotoviteľ nezodpovedá podľa tejto Zmluvy za nároky, škody, straty a náklady v prípadoch, kedy ich vznik možno pričítať okolnosti Vyššej moci. Za okolnosť Vyššej moci sa má namysli taká okolnosť, pri ktorej sú kumulatívne splnené všetky nižšie uvedené znaky:
			1. je mimo kontroly Zmluvnej strany;
			2. proti jej vzniku sa Zmluvná strana nemohla primerane zabezpečiť;
			3. Zmluvná strana sa jej po jej vzniku nemohla primerane vyhnúť alebo ju prekonať; a zároveň
			4. Zmluvná strana ju v čase uzavretia tejto Zmluvy objektívne nemohla predvídať,

pričom sa môže jednať najmä, nie však výlučne o vojnu, vojnový stav, terorizmus, vzburu, prevrat, prírodné katastrofy ako zemetrasenie, hurikán, vulkanická činnosť a podobné okolnosti (okolnosti podľa tohto bodu ďalej aj ako „**Vyššia moc**“).

* + 1. Kedykoľvek ktorákoľvek Zmluvná strana zistí akúkoľvek prekážku, ktorá jej bráni alebo je odôvodnené predpokladať, že jej bude brániť, v plnení akýchkoľvek povinností podľa tejto Zmluvy, je povinná jej vznik alebo existenciu bezodkladne písomne oznámiť druhej Zmluvnej strane. Pri riešení vzájomných nárokov spôsobených výskytom takýchto prekážok sú Zmluvné strany povinné postupovať vo vzájomnej súčinnosti tak, aby do najvyššej možnej miery zabránili následkom alebo zmiernili následky Vyššej moci.
	1. **Záručná doba a zodpovednosť za vady**
		1. Zhotoviteľ zodpovedá za to, že Dielo, bude mať počas Záručnej doby vlastnosti dohodnuté v tejto Zmluve, ako aj vlastnosti obvyklé s prihliadnutím na povahu Diela, a že bude spôsobilé na riadne používanie na účel, na ktorý je určené. Záručná doba na Dielo (resp. jeho samostatne odovzdávanú časť) začína plynúť dňom podpisu príslušného Preberacieho protokolu oboma Zmluvnými stranami a trvá až do uplynutia **šesťdesiat (60) mesiacov** po podpise Protokolu o úplnom vyhotovení Diela (ďalej aj ako „**Záručná doba**“); ak je v Požiadavkách Objednávateľa pre niektoré vybrané časti tvoriace Dielo osobitne uvedená dlhšia záručná doba, má prednosť osobitná úprava podľa Požiadaviek Objednávateľa.
		2. Zmluvné strany sa dohodli, že aby bolo Dielo resp. ktorákoľvek jeho časť a Dokumentácia Zhotoviteľa počas celej Záručnej doby v súlade so Zmluvou, Objednávateľ je oprávnený požadovať a Zhotoviteľ je povinný vykonať všetky práce k odstráneniu vád Diela a Dokumentácie Zhotoviteľa oznámených Objednávateľom. Zhotoviteľ je povinný všetky tieto vady odstrániť a všetky práce vykonať na svoje náklady a riziko.
		3. Zhotoviteľ zodpovedá za vady, ktoré má Dielo v okamihu prechodu nebezpečenstva na Objednávateľa, aj keď sa vada stane zjavnou až po tejto dobe. Zhotoviteľ zodpovedá takisto za akúkoľvek vadu, ktorá vznikne po dobe prechodu nebezpečenstva na Objednávateľa, ak je spôsobená porušením povinností Zhotoviteľa.
		4. Zhotoviteľ určuje, ako zodpovednú osobu na oznamovanie vád a havarijných udalostí .............................................................., emailová adresa: ........................................... Objednávateľ sa zaväzuje, že prípadnú požiadavku na odstránenie vady uplatní bezodkladne po jej zistení písomne, a to listinne ako aj zaslaním emailu na vyššie uvedenú emailovú adresu. Na odstránenie bežných vád zistených a reklamovaných Objednávateľom v Záručnej dobe nastúpi Zhotoviteľ v lehote do štyridsaťosem (48) hodín od oznámenia Objednávateľom. V takom prípade je Zhotoviteľ povinný odstránenie vady vykonať bezodkladne, najneskôr však do siedmich (7) dní odo dňa doručenia požiadavky na odstránenie vady, pokiaľ sa s Objednávateľom nedohodne na inej lehote alebo pokiaľ objektívne nie je možné vadu odstrániť ani pri vynaložení odbornej starostlivosti v tejto lehote, tak v lehote na to primeranej.
		5. Zhotoviteľ znáša všetky náklady spojené s odstránením vád Diela. Záručná doba neplynie po dobu, po ktorú Objednávateľ nemôže užívať Dielo resp. časť Diela pre jeho vady, za ktoré zodpovedá Zhotoviteľ. Plynutie Záručnej doby na časti Diela, pri ktorých sa odstraňujú vady, sa prerušuje a opätovne začína plynúť až dňom nasledujúcim po dni odstránenia vady Zhotoviteľom. U tých vád, ktorých oprava je možná len výmenou veci alebo ich nahradením, začína opätovne Záručná doba plynúť dňom nasledujúcim po dni ich výmeny alebo nahradenia.
		6. V prípade, že Zhotoviteľ neodstraňuje oznámené (reklamované) vady riadne a včas, t. j. za podmienok a v lehotách poskytnutých Objednávateľom alebo ak Zhotoviteľ začne vady odstraňovať, ale neodstraňuje ich riadne, resp. Objednávateľ môže odôvodnene predpokladať, že vady nebudú odstránené riadne a včas, má Objednávateľ právo odstrániť vady sám alebo ich nechať odstrániť treťou osobou na náklady Zhotoviteľa.
	2. **Práva duševného vlastníctva a softwarové vybavenie a podpora**
		1. Pokiaľ je súčasťou plnenia podľa Zmluvy výsledok tvorivej činnosti autora chránený ako predmet duševného vlastníctva v zmysle ustanovenia § 3 Autorského zákona, Zhotoviteľovi zostávajú jeho výhradné osobnostné a majetkové práva podľa Autorského zákona a zároveň Objednávateľovi poskytuje časovo a teritoriálne neobmedzenú licenciu (súhlas) na použitie akejkoľvek dokumentácie vytvorenej Zhotoviteľom alebo ktorejkoľvek jej časti na akýkoľvek účel vyplývajúci zo Zmluvy v rozsahu prípravy, realizácie, užívania, prevádzky, údržby, opráv či úprav Diela, vrátane vyhotovovania rozmnoženín, zmien a spracovania takejto dokumentácie, pričom zmeny a spracovanie dokumentácie a/alebo jej druhov, častí a stupňov sa uskutočnia najmä za účelom vykonania úprav a prác v rozsahu užívania, prevádzky, údržby, opráv či úprav Diela resp. jeho častí. Objednávateľ je oprávnený modifikovať, prepracovať alebo zmeniť takúto dokumentáciu, s čím Zhotoviteľ podpisom tejto Zmluvy vyjadruje svoj súhlas. Odmena za poskytnutie týchto práv je zahrnutá v Zmluvnej cene.
		2. Predmetom plnenia podľa tejto Zmluvy je výslovne aj udelenie licencií/sublicencií k počítačovým programom (ak také sú) dodaným Objednávateľovi v zmysle tejto Zmluvy.
		3. Zhotoviteľ týmto v súlade s § 72 Autorského zákona ďalej Objednávateľovi udeľuje výslovný predchádzajúci súhlas na udelenie súhlasu tretej osobe na použitie predmetnej dokumentácie v rozsahu udelenej licencie podľa 3.4 tejto Zmluvy ako aj na postúpenie licencie tretím osobám.
		4. Zhotoviteľ sa zaväzuje, že zabezpečí akékoľvek a všetky potrebné licencie či iné súhlasy od akýchkoľvek, výrobcov a prevádzkovateľov systémov, softwarov, zariadení Diela, či akýchkoľvek iných osôb, potrebné pre prevádzkovanie Diela.
		5. Objednávateľ prevzatím Diela nepreberá žiadnu zodpovednosť za prípadne porušenie akýchkoľvek majetkových a/alebo autorských a priemyselných práv tretích osôb Zhotoviteľom v súvislosti s plnení tejto Zmluvy.
	3. **Zmluvné sankcie**
		1. V prípade, že nastane niektorá z nižšie uvedených okolností má Objednávateľ na základe faktúry nárok požadovať od Zhotoviteľa zaplatenie a Zhotoviteľ je v prípade uplatnenia takého nároku zo strany Objednávateľa povinný Objednávateľovi zaplatiť nasledovné zmluvné pokuty (pre vylúčenie pochybností, pre každý prípad, kedy nastane akákoľvek z nižšie uvedených okolností, t. j. kedykoľvek aj opakovane):
			1. v prípade omeškania Zhotoviteľa s vykonaním Diela v Lehote plnenia podľa bodu 2.6.1 tejto Zmluvy má Objednávateľ nárok na zaplatenie zmluvnej pokuty vo výške 0,05 % zo Zmluvnej ceny, a to za každý aj začatý deň omeškania;
			2. v prípade omeškania Zhotoviteľa s vykonaním ktoréhokoľvek plnenia v príslušnej lehote v zmysle Harmonogramu prác [okrem plnenia podľa písm. a) vyššie] má Objednávateľ nárok na zaplatenie zmluvnej pokuty vo výške 500,- EUR, a to za každý ďalší aj začatý deň omeškania po uplynutí súvislej doby 7 dní omeškania;
			3. v prípade omeškania Zhotoviteľa s odstránením vád Diela podľa bodu 2.11.10 tejto Zmluvy má Objednávateľ nárok na zaplatenie zmluvnej pokuty vo výške 0,05 % zo Zmluvnej ceny, a to za každý aj začatý deň omeškania; počnúc 31. dňom omeškania sa zmluvná pokuta zvyšuje na 0,5 % zo Zmluvnej ceny;
			4. v prípade, ak Zhotoviteľ zadá určitú časť plnenia tejto Zmluvy Subdodávateľovi v rozpore s postupom podľa bodu 3.7 tejto Zmluvy má Objednávateľ nárok na zaplatenie zmluvnej pokuty vo výške 10 % zo Zmluvnej ceny zaokrúhlenej na celé tisíce eur smerom nahor;
			5. v prípade, ak Zhotoviteľ na prvú výzvu Objednávateľa podľa bodu 3.8 tejto Zmluvy nenapraví porušenie alebo neplnenie tejto Zmluvy v primeranej lehote má Objednávateľ nárok na zaplatenie zmluvnej pokuty vo výške 500,- EUR, a to za každý aj začatý deň, kedy toto porušenie alebo neplnenie trvá;
			6. v prípade, ak nastane ktorákoľvek okolnosť oprávňujúca Objednávateľa odstúpiť od tejto Zmluvy, ak táto okolnosť súvisí alebo spočíva v porušení zákonnej alebo zmluvnej povinnosti Zhotoviteľa (vrátane porušenia povinnosti, ku ktorej došlo pred účinnosťou Zmluvy), má Objednávateľ nárok na zaplatenie zmluvnej pokuty vo výške 5 % zo Zmluvnej ceny;
			7. v prípade, ak (najmä v dôsledku vykonanej kontroly/auditu u Objednávateľa a/alebo u Zhotoviteľa podľa bodu 3.12.3 tejto Zmluvy) dôjde zo strany Poskytovateľa NFP ku korekcii rozsahu financovania zo Zmlúv o NFP z dôvodu, že neuzná financovanie Diela alebo akejkoľvek práce na Diele za tzv. oprávnený výdavok na financovanie, a zodpovednosť za vznik príčiny, pre ktorú došlo k takej korekcii možno priznať Zhotoviteľovi, má Objednávateľ nárok na zaplatenie zmluvnej pokuty vo výške sumy zodpovedajúcej sume neoprávneného výdavku za tie práce, ktorých sa neuznanie oprávnenosti výdavku týka; nárok na zmluvnú pokutu Objednávateľovi podľa tohto bodu vzniká iba do výšky, do akej už práce, ktorých sa neuznanie oprávnenosti výdavku týka, Objednávateľ zaplatil Zhotoviteľovi.
		2. V prípade omeškania Objednávateľa s úhradou faktúr má Zhotoviteľ nárok na zaplatenie úroku z omeškania vo výške 0,02 % z dlžnej sumy vrátane DPH za každý aj začatý deň omeškania.
		3. Zaplatením zmluvnej pokuty na základe tejto Zmluvy nezaniká povinnosť splniť zabezpečený záväzok. Rovnako nezaniká ani nárok na náhradu škody príslušnej Zmluvnej strany, ktorá jej vznikne v súvislosti s porušením tejto Zmluvy v plnej výške.
		4. Splatnosť faktúry za zmluvnú pokutu vystavenej podľa tohto bodu bude tridsať (30) kalendárnych dní odo dňa jej doručenia druhej Zmluvnej strane.
	4. **Trvanie a ukončenie Zmluvy**
		1. Táto Zmluva nadobúda platnosť dňom jej podpisu oboma Zmluvnými stranami a účinnosť deň po dni kumulatívneho splnenia nasledovných podmienok:
			1. zverejnenie Zmluvy v súlade s príslušnými Právnymi predpismi;
			2. doručenie listu Objednávateľa adresovaného Zhotoviteľovi, obsahujúceho oznámenie o výsledku administratívnej finančnej kontroly postupu verejného obstarávania Poskytovateľom NFP Objednávateľovi (ďalej aj ako „**Oznámenie o výsledku**“), v ktorom Poskytovateľ NFP skonštatuje, že je možné pokračovať vo finančnej operácii a plnení Zmluvy.

O skutočnostiach podstatných pre nadobudnutie účinnosti Zmluvy je Objednávateľ povinný Zhotoviteľa bezodkladne informovať.

V prípade, ak pred nadobudnutím účinnosti tejto Zmluvy zo strany Poskytovateľa NFP nebude možné uznať výdavky vyplývajúce z výsledku verejného obstarávania za oprávnené alebo v prípade, ak bude z iného zrejmé, že Zmluvy o NFP medzi Poskytovateľom NFP a Objednávateľom nebudú môcť byť uzatvorené alebo ich uzatvorenie Poskytovateľ NFP odmietol alebo z iného dôvodu bude zrejmé, že finančné prostriedky Objednávateľovi neboli alebo nebudú pridelené v požadovanej výške, najmä ak z Oznámenia o výsledku vyplynie, že Poskytovateľ NFP identifikoval niektoré nedostatky postupu verejného obstarávania, a preto si uplatnil voči Objednávateľovi „ex ante finančnú opravu“ (tzv. korekciu), v dôsledku čoho Poskytovateľ NFP neposkytne Objednávateľovi finančné prostriedky v požadovanej výške, bude mať Objednávateľ právo od tejto Zmluvy odstúpiť. Práva a povinnosti z tejto Zmluvy zaniknú momentom odstúpenia Objednávateľa od tejto Zmluvy. Súčasťou odstúpenia podľa tohto bodu Zmluvy bude Oznámenie o výsledku preukazujúce existenciu okolností, ktoré zakladajú právo Objednávateľa na odstúpenie od Zmluvy podľa tohto bodu Zmluvy.

Zhotoviteľ až do nadobudnutia účinnosti tejto Zmluvy nebude vykonávať žiadne úkony spojené s realizáciou Diela podľa tejto Zmluvy; Objednávateľ nezodpovedá Zhotoviteľovi za prípadnú škodu, ktorá mu vznikla v súvislosti s akoukoľvek jeho činnosťou pred nadobudnutím účinnosti tejto Zmluvy a nie je povinný nahradiť Zhotoviteľovi žiadne náklady ani prípadné škody, ktoré mu vznikli v súvislosti s činnosťami Zhotoviteľa.

* + 1. Táto Zmluva trvá až do úplného splnenia všetkých vzájomných povinností a vysporiadania všetkých záväzkov Zmluvných strán na základe tejto Zmluvy, pokiaľ nedôjde k jej predčasnému ukončeniu v súlade s ustanoveniami tejto Zmluvy.
		2. Táto zmluva zanikne okrem splnenia všetkých práv a povinností obidvoch Zmluvných strán aj písomnou dohodou Zmluvných strán alebo písomným odstúpením od Zmluvy jednej zo Zmluvných strán.
		3. V prípade zániku zmluvy dohodou zmluvných strán, táto zaniká dňom uvedeným v tejto dohode. Dohoda o ukončení Zmluvy musí byť písomná. V tejto dohode sa upravia aj vzájomné nároky Zmluvných strán, ktoré vzniknú z plnenia zmluvných povinností alebo z ich porušenia druhou Zmluvnou stranou ku dňu zániku Zmluvy dohodou.
		4. V prípade odstúpenia od Zmluvy sa Zmluvné strany budú riadiť ustanoveniami § 344 a nasl. Obchodného zákonníka. Odstúpenie od Zmluvy musí mať písomnú formu, musí byť doručené druhej Zmluvnej strane (ktorá svoju povinnosť porušila) a je účinné dňom doručenia odstúpenia Zmluvnej strane, ktorá svoju povinnosť porušila.
		5. Objednávateľ je oprávnený okamžite odstúpiť od Zmluvy v prípade podstatného porušenia Zmluvy Zhotoviteľom. Na účely tejto zmluvy sa za podstatné porušenie Zmluvy Zhotoviteľom považuje najmä, nie však výlučne:
			1. ak Zhotoviteľ v rámci verejného obstarávania poskytol informácie alebo doklady, ktoré boli nepravdivé alebo pozmenené tak, že nezodpovedajú skutočnosti a mali vplyv na vyhodnotenie splnenia podmienok účasti alebo výber uchádzačov;
			2. ak Zhotoviteľ ani opakovane nesplní výzvu k náprave podľa bodu 3.8 tejto Zmluvy;
			3. ak Zhotoviteľ opustí Dielo alebo inak jasne prejavuje úmysel nepokračovať v konaní svojich povinností podľa Zmluvy (platí obdobne aj v prípade ak Zhotoviteľ tieto povinnosti plní iba vo veľmi obmedzenom rozsahu);
			4. ak Zhotoviteľ zadá celé Dielo ako subdodávku alebo postúpi alebo uzatvorí zmluvu v snahe postúpiť (nakoľko v zmysle bodu 3.12.2 Zmluvy je akékoľvek postúpenie práv v rozpore s touto Zmluvou od začiatku neplatné) akékoľvek práva podľa tejto Zmluvy na tretiu osobu v rozpore s touto Zmluvou bez súhlasu Objednávateľa;
			5. ak je Zhotoviteľ v omeškaní s riadnym vykonaním a odovzdaním Diela o viac ako 30 dní oproti Lehote plnenia;
			6. ak Zhotoviteľ v rozpore s bodom 3.11 tejto Zmluvy nezriadi včas Bankovú záruku alebo Bankovú záruku nedoplní alebo Banková záruka zanikne alebo nebude v platnosti počas celej doby ustanovenej touto Zmluvou;
			7. ak Zhotoviteľ v rozpore s bodom 3.10 nezriadi alebo ďalej neudržiava zriadené ktorékoľvek poistenie.
			8. ak nastane iná okolnosť uvedená v tejto Zmluve oprávňujúca Objednávateľa odstúpiť od Zmluvy.
		6. Objednávateľ môže odstúpiť od Zmluvy tiež v súlade s § 19 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej aj ako „Zákon o verejnom obstarávaní“).
		7. Objednávateľ tiež môže odstúpiť od Zmluvy
			1. z dôvodu, že došlo k zrušeniu, pozastaveniu, prečerpaniu alebo obmedzeniu alebo hrozbe obmedzenia čerpania finančných prostriedkov, ktoré Objednávateľ účelovo alebo bezúčelovo čerpal alebo mal čerpať z verejných prípadne aj neverejných finančných zdrojov Slovenskej republiky, Európskej únie alebo akéhokoľvek iného subjektu odlišného od Objednávateľa, a to formou dotácie, nenávratného finančného príspevku alebo akejkoľvek inej formy bezodplatného poskytnutia peňažných prostriedkov za účelom financovania verejnoprospešného projektu, ktorý tvorí predmet Zmluvy alebo v súvislosti s ním. Zmluvné strany sa dohodli, že ustanovenie § 356 ods. 2 zákona č. 513/1991 Zb. Obchodný zákonník sa v tomto prípade nepoužije;
			2. v prípade, že dôjde k zániku Zmlúv o NFP (uzavretej za účelom financovania Diela podľa Zmluvy), a to bez ohľadu na právny titul skončenia alebo zániku Zmlúv o NFP.
	1. **Subdodávatelia**
		1. V prípade vykonávania Diela prostredníctvom tretích osôb, zodpovedá ZhotoviteľObjednávateľovi za splnenie záväzku riadne vykonať dielo akoby dielo vykonával sám. Zhotoviteľ v prílohe Zmluvy uvádza:
			1. známych subdodávateľov v zmysle § 41 ods. 3 Zákona o verejnom obstarávaní, ktorí sa podieľajú na plnení zmluvy priamo, a to v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok,
			2. známych subdodávateľov, ktorí sa podieľajú na plnení zmluvy priamo alebo nepriamo a zároveň sú partnermi verejného sektora pri tejto zmluve podľa Zákona 315/2016 Z. z. o registri partnerov verejného sektora v znení neskorších predpisov, a to v rozsahu obchodné meno a adresa sídla subdodávateľa, IČO a podiel subdodávok.
		2. Zhotoviteľ v zmysle § 41 ods. 4 Zákona o verejnom obstarávaní je povinný bezodkladne oznámiť Objednávateľovi akúkoľvek zmenu o subdodávateľoch, ktorí sa podieľajú na plnení Zmluvy priamo. Zároveň je povinný bezodkladne oznámiť Objednávateľovi akúkoľvek zmenu o subdodávateľoch, ktorí sa podieľajú na plnení Zmluvy nepriamo a zároveň sú partnermi verejného sektora, a to v rozsahu podľa predchádzajúceho bodu.
		3. Ak Zhotoviteľ preukazoval splnenie podmienok účasti subdodávateľom, ktorý sa podieľa na plnení zmluvy priamo a ktorého mení, nový subdodávateľ musí spĺňať podmienky účasti rovnakým spôsobom, ako pôvodný subdodávateľ.
		4. Zhotoviteľ alebo subdodávateľ, ktorý sa podieľa na plnení zmluvy priamo alebo subdodávateľ, ktorý sa podieľa na plnení zmluvy nepriamo, musí mať zapísané údaje v registri partnerov verejného sektora, ak má povinnosť takéhoto zápisu, pred podpisom zmluvy ako aj počas celej doby plnenia zmluvy. Zároveň zapísaný užívateľ výhod partnera verejného sektora nesmie byť osobou podľa § 11 ods. 1 písm. c) Zákona o verejnom obstarávaní.
		5. Zhotoviteľ zodpovedá Objednávateľovi za to, že v čase jeho podpísania zmluvy až do času podpísania zmluvy Objednávateľom a zároveň aj počas platnosti celej zmluvy sú on, jeho subdodávatelia, ktorí sa podieľajú na plnení zmluvy priamo alebo subdodávatelia, ktorí sa podieľajú na plnení zmluvy nepriamo a zároveň sú partnermi verejného sektora, platne zapísaní v registri partnerov verejného sektora podľa zákona č. 315/2016 Z. z v znení neskorších predpisov, ak takúto povinnosť majú a užívatelia výhod partnera verejného sektora nie sú osobami podľa § 11 od. 1 písm. c) Zákona o verejnom obstarávaní.
		6. V prípade, ak Zhotoviteľ alebo subdodávateľ, ktorí sa podieľa na plnení zmluvy priamo, alebo subdodávateľ, ktorý sa podieľa na plnení zmluvy nepriamo a zároveň je partnerom verejného sektora pri predmetnej zmluve, nemal v čase uzavretia zmluvy alebo nebude mať v priebehu platnosti zmluvy platne zapísané údaje v registri partnerov verejného sektora a takúto povinnosť má, alebo užívateľ výhod partnera verejného sektora je osobou podľa § 11 ods. 1 písm. c) Zákona o verejnom obstarávaní, Objednávateľ môže od zmluvy odstúpiť.
	2. **Výzva na nápravu**

Objednávateľ je oprávnený kontrolovať vykonávanie Diela a plnenie akýchkoľvek povinností Zhotoviteľa na základe tejto Zmluvy. Ak Zhotoviteľ porušuje alebo neplní akýmkoľvek spôsobom túto Zmluvu je Objednávateľ oprávnený vyzvať Zhotoviteľa, aby toto porušenie alebo neplnenie napravil v primeranej lehote na nápravu. Ak s prihliadnutím na dohodu Zmluvných strán nie je primeranou lehotou na nápravu iná lehota, platí, že primeranou lehotou na nápravu je desať (10) kalendárnych dní. Pokiaľ Zhotoviteľ nenapraví toto porušenie alebo neplnenie Zmluvy v lehote na nápravu určenej podľa tohto bodu, má Objednávateľ právo určiť Zhotoviteľovi ešte jednu náhradnú lehotu na nápravu. Pokiaľ Zhotoviteľ nenapraví toto porušenie alebo neplnenie Zmluvy ani v druhej náhradnej lehote na nápravu určenej podľa tohto bodu, má Objednávateľ právo od tejto Zmluvy odstúpiť.

* 1. **Komunikácia**
		1. Zmluvné strany sa dohodli, že všetky oznámenia, požiadavky, žiadosti a akákoľvek iná komunikácia, ktorá má byť podľa tejto Zmluvy písomná sa bude doručovať doporučene poštou, kuriérom alebo osobne ak nie je v Zmluve výslovne dohodnutá aj iná možnosť doručovania (napr. email). Za deň doručenia sa považuje deň prevzatia písomnosti, ak nie je v Zmluve dohodnuté inak. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi.
		2. Akákoľvek komunikácia podľa bodu 3.9.1 vyššie bude adresovaná a doručovaná na kontaktné údaje strán uvedené v záhlaví tejto Zmluvy, poprípade na kontaktné údaje, ktoré si Zmluvné strany písomne oznámia.
	2. **Poistenie**
		1. Zhotoviteľ je povinný do desiatich (10) dní odo dňa nadobudnutia účinnosti tejto Zmluvy, najneskôr však do dňa prevzatia Staveniska, až do vydania Protokolu o úplnom vyhotovení Diela zriadiť a udržiavať v platnosti poistnú zmluvu na poistenie zodpovednosti za škodu pri výkone podnikateľskej činnosti na poistnú sumu minimálne 40 % zo Zmluvnej ceny na jednu poistnú udalosť, a to bez obmedzenia počtu poistných udalostí. Zhotoviteľ predloží kópiu uvedenej poistnej zmluvy alebo iný rovnocenný doklad preukazujúci platnosť poistenia podľa tohto bodu najneskôr do desiatich dní odo dňa nadobudnutia účinnosti tejto Zmluvy.
		2. Zhotoviteľ je tiež povinný zriadiť a udržiavať v platnosti odo dňa začatia prác na Diele až do vydania Preberacieho protokolu k poslednej časti Diela, stavebno-montážne poistenie Diela (CAR/EAR) minimálne vo výške Zmluvnej ceny. Takéto poistenie bude kryť v rozsahu v akom je to v danom odvetví bežné všetky prípady poškodenia, zničenia, straty, odcudzenia alebo iných škôd na Diele. Zhotoviteľ predloží kópiu uvedených poistných zmlúv alebo iný rovnocenný doklad preukazujúci platnosť poistenia podľa tohoto bodu pred začatím prác na Diele.
		3. Zhotoviteľ nesmie uskutočniť ani opomenúť nič, čo by mohlo viesť k neplatnosti alebo napadnuteľnosti uvedených poistných zmlúv alebo neposkytnutiu či obmedzeniu poistného plnenia.
		4. Zhotoviteľ sa zaväzuje predložiť Objednávateľovi poistné zmluvy podľa bodov 3.10.1 a 3.10.2 najneskôr ku dňu prevzatia Staveniska. V prípade, ak Zhotoviteľ poruší svoju povinnosť zriadiť a/alebo udržiavať poistenie Diela podľa tejto Zmluvy, je Objednávateľ oprávnený poistiť zhotovované Dielo na náklady Zhotoviteľa sám na náklady Zhotoviteľa.
		5. V prípade vzniku poistnej udalosti týkajúcej sa Diela a/alebo majetku Objednávateľa je Zhotoviteľ povinný ihneď písomne alebo emailom informovať Objednávateľa a poistiteľa o poistnej udalosti a zabezpečiť všetky dôkazy a iné doklady nevyhnutné k zabezpečeniu poistného plnenia; ďalej je povinný poskytnúť Objednávateľovi a poistiteľovi všetku súčinnosť. Zhotoviteľ je tiež povinný bez zbytočného odkladu, pokiaľ ho na to Objednávateľ písomne vyzve, zabezpečiť uvedenie Diela a/alebo majetku Objednávateľa do stavu predchádzajúceho poistnej udalosti na svoje náklady, pokiaľ sa Zmluvné strany nedohodnú inak; povinnosť Zhotoviteľa bez zbytočného odkladu uviesť Dielo a/alebo majetok Objednávateľa do pôvodného stavu pred poistnou udalosťou nie je dotknutá tým, že poistné plnenie nepokryje náklady na uvedenie Diela a/alebo majetku Objednávateľa do pôvodného stavu pred poistnou udalosťou a dobou, kedy poistiteľ príslušné poistné plnenie vyplatí.
		6. Ak Zhotoviteľ nesplní povinnosti podľa tohto bodu 3.10 a dôjde k poškodeniu alebo zničeniu Diela a/alebo majetku Objednávateľa, Zhotoviteľ sa zaväzuje nahradiť Objednávateľovi celú takto vzniknutú škodu bez ohľadu na prípadnú zodpovednosť tretích osôb. To platí aj v prípade odmietnutia alebo čiastočného odmietnutia poistného plnenia zo strany poistiteľa, a to až do výšky, v ktorej škoda nebola pokrytá poistným plnením.
	3. **Banková záruka**
		1. Zhotoviteľ je do tridsiatich (30) dní odo dňa nadobudnutia účinnosti tejto Zmluvy povinný v prospech Objednávateľa pre účely krytia nárokov Objednávateľa voči Zhotoviteľovi podľa tejto Zmluvy zriadiť bankovú záruku, ktorá bude vyhovovať nižšie stanoveným požiadavkám (ďalej aj ako „**Banková záruka**“). Z Bankovej záruky musí vyplývať záväzok banky, ktorá vystavila Bankovú záruku, že na prvé požiadanie zaplatí Objednávateľovi akúkoľvek čiastku, ktorú Objednávateľ prehlási za splatnú podľa alebo na základe tejto Zmluvy, najviac však do výšky Bankovej záruky.
		2. Zhotoviteľ predloží Objednávateľovi návrh Bankovej záruky na vyjadrenie v lehote 10 pracovných dní odo dňa nadobudnutia účinnosti Zmluvy, pričom Zhotoviteľ je povinný akceptovať pripomienky Objednávateľa; ak sa Objednávateľ v tejto lehote nevyjadrí, má sa za to, že voči zneniu záruky nemá námietky.
		3. Banková záruka musí byť platná a vymáhateľná počas platnosti Zmluvy v závislosti od podmienok uvedených nižšie nasledovne
			1. až do momentu vydania Protokolu o úplnom vyhotovení Diela musí byť Banková záruka zriadená vo výške päť (5) % zo Zmluvnej ceny;
			2. po vydaní Protokolu o úplnom vyhotovení Diela je Zhotoviteľ povinný zabezpečiť zriadenie Bankovej záruky na výšku päť (5) % zo Zmluvnej ceny a v tejto výške bude držať zriadenú Bankovú záruku až do momentu uplynutia doby šesťdesiat (60) mesiacov odo dňa podpísania Protokolu o úplnom vyhotovení Diela.
		4. Objednávateľ je oprávnený čerpať Bankovú záruku na akúkoľvek splatnú čiastku, ktorá Objednávateľovi vznikne z tejto Zmluvy alebo v súvislosti s ňou (vrátane čiastok splatných z dôvodu porušenia resp. nedodržania tejto Zmluvy zo strany Zhotoviteľa). V prípade čerpania Bankovej záruky o tom Objednávateľ Zhotoviteľa bezodkladne informuje. V takom prípade je Zhotoviteľ bezodkladne, najneskôr do pätnástich (15) pracovných dní od kedy sa dozvie o čerpaní Bankovej záruky, doplniť Bankovú záruku do plnej výšky podľa bodu 3.11.1 tejto Zmluvy. Po doplnení Bankovej záruky do plnej výšky platia ustanovenia tohto bodu opäť primerane.
		5. Objednávateľ vráti resp. odvolá Bankovú záruku najneskôr do desiatich (10) dní od písomného požiadania Zhotoviteľa, ak prestala plynúť povinnosť mať zriadenú Bankovú záruku.
		6. Zhotoviteľ môže kedykoľvek nahradiť Bankovú záruku zložením finančných prostriedkov na účet Objednávateľa.
	4. **Spoločné a záverečné ustanovenia**
		1. Práva a povinnosti Zmluvných strán neupravené v tejto Zmluve sa riadia príslušnými ustanoveniami Obchodného zákonníka a ostatných všeobecne záväzných Právnych predpisov platných a účinných v Slovenskej republike. Zmluvné strany sa dohodli, že v prípade vzniku sporov Zmluvných strán týkajúcich sa tejto Zmluvy a jej aplikácie, ak sa ich nepodarí urovnať iným spôsobom a jednou zo Zmluvných strán je zahraničný subjekt, je daná právomoc súdov Slovenskej republiky.
		2. Zhotoviteľ nie je oprávnený postúpiť akékoľvek pohľadávky (práva) vyplývajúce z tejto Zmluvy na tretiu osobu alebo sa dohodnúť s treťou osobou na prevzatí jeho záväzkov (povinností) vyplývajúcich z tejto Zmluvy bez predchádzajúceho písomného súhlasu Objednávateľa.
		3. Z dôvodu, že predmet plnenia bude spolufinancovaný z prostriedkov poskytnutých Objednávateľovi na základe Zmlúv o NFP, zaväzuje sa Zhotoviteľ strpieť výkon kontroly/auditu súvisiaceho s dodávaným tovarom, službami, montážnymi a stavebnými prácami zhotovovaného Diela a/alebo v súvislosti s nim kedykoľvek počas platnosti a účinnosti zmluvy o poskytnutí nenávratného finančného príspevku, a to oprávnenými osobami na výkon tejto kontroly/auditu a poskytnúť im všetku súčinnosť. Oprávnené osoby na výkon kontroly/auditu sú najmä:
1. Poskytovateľ a ním poverené osoby,
2. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
3. Najvyšší kontrolný úrad SR a ním poverené osoby,
4. Orgán auditu, jeho spolupracujúce orgány (Úrad vládneho auditu) a osoby poverené na výkon kontroly/auditu,
5. Splnomocnení zástupcovia Európskej Komisie a Európskeho dvora audítorov,
6. Orgán zabezpečujúci ochranu finančných záujmov EÚ**,**
7. Osoby prizvané orgánmi uvedenými v písmenách a) až f) v súlade s príslušnými právnymi predpismi SR a právnymi aktmi EÚ

S ohľadom na vyššie uvedené sa tiež Zhotoviteľ zaväzuje Objednávateľovi a vyššie uvedeným subjektom poskytnúť všetku súčinnosť, ktorej potreba vyplynie z uplatňovania podmienok Operačného programu a/alebo Zmlúv o NFP, najmä však z požiadaviek Poskytovateľa NFP. Podpísané znenie Zmlúv o NFP Objednávateľ poskytne Zhotoviteľovi v elektronickej podobe bezodkladne po jej uzatvorení.

* + 1. Až do uplynutia monitorovacieho obdobia (do schválenia poslednej následnej monitorovacej správy Poskytovateľom NFP v súlade so Zmluvami o NFP) je Zhotoviteľ tiež povinný bezodkladne poskytnúť Objednávateľovi súčinnosť v rámci výkonu kontrolnej činnosti Oprávnených osôb (uvedených v predchádzajúcom bode) voči Objednávateľovi, vrátane podania písomných vyjadrení a vysvetlení.
		2. Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z. z. o ochrane osobných údajov. Zhotoviteľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle Objednávateľa (www.kosice.sk).
		3. Zmluva je vyhotovená v piatich (5) rovnopisoch, pričom Objednávateľ obdrží tri (3) rovnopisy a Zhotoviteľ obdrží dva (2) rovnopisy.
		4. Zmluvné strany berú na vedomie, že zmena Zmluvy je možná len v súlade s § 18 Zákona o verejnom obstarávaní. Prípadná zmena tejto Zmluvy je možná len písomnou dohodou Zmluvných strán, a to vo forme číslovaných dodatkov podpísaných oprávnenými zástupcami oboch Zmluvných strán.
		5. Ak niektoré ustanovenia tejto Zmluvy nie sú celkom alebo sčasti účinné alebo platné alebo neskôr stratia účinnosť alebo platnosť, nie je tým dotknutá účinnosť a platnosť ostatných ustanovení. Ak sa niektoré z ustanovení tejto Zmluvy stane neplatným z dôvodu rozporu s Právnymi predpismi, zaväzujú sa Zmluvné strany takéto ustanovenie nahradiť iným, primerane zodpovedajúcim právnemu významu pôvodného ustanovenia a zmyslu a účelu tejto Zmluvy.

V prípade, ak niektoré ustanovenie tejto Zmluvy je v rozpore alebo sa stane rozporné s podmienkami Zmlúv o NFP a/alebo podmienkami Operačného programu, Zmluvné strany sa zaväzujú v dobrej viere rokovať a také ustanovenie nahradiť iným, primerane zodpovedajúcim právnemu významu pôvodného ustanovenia a zmyslu a účelu tejto Zmluvy tak, aby bolo súladné so Zmluvami o NFP a/alebo podmienkami Operačného programu; tým nie je dotknutá účinnosť a platnosť ostatných ustanovení.

* + 1. Zmluvné strany vyhlasujú, že sa s obsahom Zmluvy oboznámili, túto uzatvorili slobodne a vážne, že sa zhoduje s ich prejavom vôle a svoj súhlas s jej obsahom potvrdzujú vlastnoručným podpisom.
		2. Neoddeliteľnou súčasťou tejto Zmluvy sú nasledovné prílohy:

Príloha č. 1 Rozpočet zmluvnej ceny

Príloha č. 2 Zoznam subdodávateľov

|  |  |
| --- | --- |
| **Objednávateľ**V KošiciachDňa  | **Zhotoviteľ**VDňa  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Za Mesto KošiceIng. Jaroslav Polaček, primátor | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |